“Аэрофлот” самолёти Тошкентда фавқулодда қўнди - 16.10.2019, Sputnik Ўзбекистон\nЙўловчи бетоблиги туфайли “Аэрофлот” самолёти Тошкентга қўнди. Самолётни тиббий бригада кутиб олди. 16.10.2019, Sputnik Ўзбекистон\n09:55 16.10.2019 (янгиланди: 10:22 16.10.2019)\n© Sputnik / Наталья Селиверстова / Фотобанкка ўтишСамолет авиакомпании "Аэрофлот"\nТОШКЕНТ, 16 окт - Sputnik. Бугун тонгда Москва йўналишида парвоз қилаётган “Аэрофлот” компаниясининг Airbus A-330 самолёти ТОшкентга фавқулодда қўнди, деб хабар қилмоқда РИА Новости.\n“Дели – Москва йўналишида парвоз қилаётган Аэрофлот компанияси самолёти йўловчилардан бири ўзини ёмон ҳис қилаётгани туфайли Тошкентга фавқулодда қўнди”, - деди аэропорт вакили РИА Новостига.\nУнинг сўзларига кўра, самолётни тиббий бригада кутиб олган ва айни дамда йўловчини шифохонага ётқизиш масаласи кўриб чиқилмоқда. Самолёт тайёр бўлганидан сўнг Москвага парвозини давом эттиради.\nЭслатиб ўтамиз, кеча Ўзбекистон Ҳаво йўлларининг Москвадан Фарғонага парвоз қилаётган самолёти йўловчилардан бирининг соғлиги ёмонлашгани туфайли Самарада фавқулодда қўнишга мажбур бўлган эди.


Бугунги кунда мамлакатимиз мусулмонлари томонидан кўплаб хайрли ишлар амалга оширилмоқда. Ногиронлиги бўлган шахслар, боқувчисини йўқотган оилалар, етимларга мурувват кўрсатиш Аллоҳ таоло ва пайғамбаримиз Расулуллоҳ (с.а.в.) буюрган ишлардандир.\nШундай хайрли тадбирлардан бири пойтахтнинг Яшнобод туманида амалга оширилди. Тумандаги 30-меҳрибонлик уйининг юздан ортиқ тарбияланувчилари учун Ўзбекистон Республикасининг Мустақиллик куни байрами муносабати билан байрам эҳсон дастурхони ёзилди. Мулла Қосим жоме масжиди жамоати ҳомийлигида эҳсон оши берилиб, болалар кўнглига бироз бўлсада шодонлик, илиқлик олиб кирилди.\nМасжид имом-хатиби Азимжон Алимжоновнинг сўзларига кўра, бу сингари хайрли ишлар туманда янада кўпроқ ташкил этилиши давом этади.\nДругие материалы в этой категории: « Ислом тараққиёт банки Ўзбекистонга 1,3 млрд доллар ажратади\tҲожиларимиз халқ хизматига тайёр эканликларини билдиришди »


Чойнинг сочга 6 фойдаси | Beka.uz\nякшанба, 2015 Март 01 Мухлиса Хакимова\nЁғли сочлар учун ниқоб. Сочни парвариш қилаётганда аввало сочнинг хусусиятларига эътибор қаратиш керак, ёғли сочлар парвариши учун кўк чойли дамлама ишлатасиз. Бундай дамламага кўк чой, лимон шарбати ва спирт керак бўлади. Чойли қайноқ сувга аччиқ қилиб дамланг. Устидан бир чой қошиқ лимон шарбати ва ярим чой қошиқ спирт аралаштиринг. Кейин бу аралашмани 1 литр илиқ сувга аралаштириб, ҳар сафар соч ювганингиздан кейин бу суюқлик билан чайиб турасиз, бир ҳафтадан кейин сочлардаги ижобий ўзгариш сезилади.\nКучсиз сочлар учун ниқоб. Агар сочларингиз кучсиз бўлса ҳам чой ёрдам бера олади. Бунинг учун далачой, қичитқи ўт ва аччиқ қора чой дамламаларидан тенг миқдорда олиб, бирлаштирасизда, илиқ жойда 10 кун қолдирасиз. Ҳар сафар бош ювишдан олдин ушбу аралашмани сочнинг илдизига сурасиз. Бир неча соатдан кейин ювиб ташлайсиз.\nСоч тўкилишига қарши дамлама. Сочлар тезроқ ўсиши ва соғлом бўлиши учун қора чой ва розмариндан тайёрланган дамлама ишлатсангиз бўлади. Бу дамламани тайёрлаш учун розмарин қўшиб аччиқ қора чой дамлайсиз. Кейин уни ярим соат тиндириб, ичидаги барг ва шамаларни олиб ташланг. Сувини ҳар куни бош ювишдан ярим соат олдин бош терисига суртасиз.\nКасал сочлар учун ниқоб. Турли соч турмакларида кимёвий воситаларнинг ишлатилиши ёки кимёвий бўёқлар билан сочни бўягандан сўнг сочлар касалланади. Уларни тиклаш учун ҳафтада камида икки марта мана шу ниқобдан фойдалансангиз бўлади. Бунинг учун кўк чой, шелфей, қичитқи ўт, мойчечак ва душица ўсимлигининг баргларини битта идишга солиб, устидан қайноқ сув қуйинг. Ярим соат иссиқ жойда дамлаб қўйгач, тиндиринг ва бир бўлак мўғорлаган қотган нонни аралаштиринг. Бўтқасимон аралашма ҳосил бўлади. Бу ниқобни соч илдизига суриб, бошга елим халта кийиб, устидан сочиқ ўраб оласиз. Икки соатдан кейин сочни шампун ишлатмасдан илиқ сувда ювиб ташланг.


Маърифат ва Маданият » Страница 9 » Past Darg'om haqiqati\n"ЯНА БУГУН БАҲОРГА ЗОРМАН"\nМуаллиф: 013101 дан 4-03-2017, 16:17, кўрилди: 211\nБаҳор фасли ўзи билан дилларга завқу шавқ, юракларга яшариш ва янгиланиш шукуҳини олиб келди.\nКўпинча бу фаслни "ижод фасли" ҳам дейишади, чунки ижодкорнинг қалб кечинмалари ҳам баҳор каби нафис ва жозибадордир. Гўзаллик ва вафо куйчиси Зулфияхоним ҳам баҳорнинг илк кунида таваллуд топган.\nКутавериб, дил бўлди қадоқ.\nМуаллиф: 013101 дан 4-03-2017, 16:16, кўрилди: 203\nУсмонобод маиший хизмат касб-ҳунар коллежида ЎзМТДП туман Кенгаши ҳамда маҳаллий Кенгаши депутатлик гуруҳининг қўшма йиғилиши бўлиб ўтди. Унда йиғилиш қатнашчилари партиянинг сайлов олди дастурида белгиланган вазифа ва мақсадларни амалга ошириш борасида ўтган йилиги ютуқ ва камчиликларни муҳокама қилишди.\nМуаллиф: 013101 дан 4-03-2017, 16:05, кўрилди: 194\n"Инсондаги бутун гўзаллик қуёш нурлари-ю, Она меҳридан!" - дейди буюкларимиз. Зеро, аёл табиатнинг\nмукаммал мўъжизаси, Яратганнинг чексиз инояти, оила деб аталмиш мўъжаз қўрғоннинг соҳибасидир. Қолаверса, жамият тараққиётининг ҳар бир жабҳасида аёлнинг ўз ўрни бор.\nМуаллиф: 013101 дан 24-02-2017, 13:54, кўрилди: 147\nМуаллиф: 013101 дан 24-02-2017, 13:54, кўрилди: 193\nМуаллиф: 013101 дан 30-12-2016, 10:26, кўрилди: 470


Бу йил Қозоғистон буғдойига талаб ўта юқори бўлмайди\n09 май 2021, Тошкент вақти: 08:44\nиюл 19, 2008\nҚозоғистон қишлоқ хўжалиги вазири Ақилбек Қуришбоев жорий йилда Қозоғистон буғдойига талаб ўта юқори бўлмаслигини билдирди.\nА.Қуришбоев вазирлик коллегиясида бу йил Россия ва Украина далаларида ғалла ҳосилдорлиги юқори бўлгани учун бу мамлакатларда дон экспорти имконияти ҳар йилгидан ҳам юқори эканини қайд этди.\n“Россия ва Украина портлар орқали экспортга чиқариладиган ғалласини тарқатиб бўлмагунича биз бу портларга кира олмаймиз. Шунга мувофиқ равишда қозоқ буғдойига талаб қишга борибгина кучаяди”,- деди вазир.\nАйни пайтда у жорий йилда Ўзбекистон, Қирғизистон ва Тожикистонда буғдой ҳосилдорлиги пастлигини, шунинг учун ҳам бу мамлакатларда Қозоғистон ғалласига талаб катта бўлишини таъкидлади.


Жанар Қалғинбаева: “Ўқитувчи замондан орқада қолмаслиги керак”\nЎқувчиларнинг ёзги таътили бошланар-бошланмас ўқитувчилар учун “малака ошириш” фасли бошланиб кетди. Шимкент шаҳридаги Педагогик маҳорат маркази, “Өрлеу” ўқитувчилар малака ошириш институти, Назарбаев заковат мактабларига тўп-тўп бўлиб келаётган муаллимларни кунда учратамиз.\nХўш, анча-мунча харажат қилиб, дипломли мутахассисларни қайта ўқитиш шунчалик зарурми? Бундан таълим муассасаси ва давлат қандай наф кўради? Шу ва шунга ўхшаш бир қанча саволлар билан “Назарбаев заковат мактаблари” бирлашмаси мухтор ташкилотига қарашли педагогик маҳорат маркази директори, филология фанлари номзоди, доцент Жанар Қалғинбаевага мурожат қилдик.\n– Жанар Сакимбек қизи, сиз раҳбарлик қилаётган муассасанинг асосий фаолияти ва мақсади нимадан иборат?\n– Ўзингиз биласиз, ҳозир ХХI аср – тараққиёт асри. Кун сайин ўзгариш, янгиликлар содир бўлмоқда. Мухтасар қилиб айтганда, замон илгарилаб бормоқда. Зиёлиларнинг асосий қатламларидан бири – ўқитувчи-устозлар эса биз келажагимизни ишониб топширадиган ёш авлодни тарбиялашади. Демак, улар замондан орқада қолиб кетмаслиги, энг замонавий билим ва технологияларни ўзлаштирган ҳолда теран билимли, заковатли, баркамол инсонларни тарбиялаб етиштиришлари лозим. Бунинг учун эса кундаликда ўз устида ишлаши, малакасини ошириб бориши, янгиликларни биринчи бўлиб илғаб олишга ва ўз ишида қўллашга ҳаракат қилиши керак. Ана шу пайтда бизнинг педагогик маҳорат марказимиз уларга ёрдамга келади. Мақсадимиз – ўрта таълим мактаблари ўқитувчиларига замонавий технологиялар ва инновацион усулларни ўргатишдан иборат.\n– Марказ қачон ташкил топган?\n– 2012 йилдан эътиборан ўқитувчилар малакасини оширишни мақсад қилган марказимиз айни пайтда ўқув дастурларини бирмунча ўзгартириб, ўрта таълим мазмунини янгилаш доирасида устозлар билимини ошириш йўлида меҳнат қилмоқда. Республика бўйича 15та филиал бўлиб, шулардан бири Туркистон вилоятида. Биз ишимизни вилоят таълим бошқармаси билан биргаликда тузилган режа асосида олиб борамиз. Малакали тренерларимиз Астана, Алматидаги ва АҚШнинг Кембриж университетларида тайёргарликдан ўтиб келишган.\n– Ўқув курслари муддати ва малака оширадиган ўқитувчилар рўйхатини ким белгилайди?\n– Муаллимларнинг тайёргарлик даражасига қараб, икки, уч, тўрт ҳафталик, бир ойдан тўрт ойгача бўлган курслар мавжуд. Малака оширадиган ўқитувчиларнинг рўйхатини эса вилоят таълим бошқармасининг кўрсатмасига биноан туман таълим бўлимлари тузиб беради.\n– Ҳозир қайси фан ўқитувчилари ўқимоқда?\n– Айни пайтда мактаб асосий фанлари: биология, физика, кимё, информатика, қозоқ ва рус тиллари, бадиий меҳнат, бошланғич таълим фанлари ўқитувчилари малака оширишмоқда. Шунингдек, фан ўқитувчилари учун махсус инглиз тили курслари ўтиляпти.\n– Янгиланган таълим дастури нимани кўзлайди?\n– Бу дастур ҳар бир ўқувчи, бола билан алоҳида ишлашни кўзда тутади. Эсласангиз, илгарилари тушунча, билим савиямиз бошқачароқ, оддийроқ эди. Мактабга бормаган бола ҳарф танимасди. Уяли телефон, интернет деган нарсаларни ҳатто тасаввур ҳам қилмаганмиз. Ҳозир эса икки-уч яшар неварангиз ёки болангиз телефоннинг мир-сирини ўзлаштириб, телевизорда бошқарув дастаги билан хоҳлаган каналини, кўрсатувини топиб олади. Шу болага эски дастур бўйича сабоқ бериб кўринг, унга жуда жўн, зерикарли бўлиб туюлиши турган гап. Бундай болага эса иқтидорли, ҳар томонлама билимли, ижодкор ўқитувчи дарс бериши керак. Бунда болаларнинг ҳар бири билан ёш хусусияти, қобилияти ва иштиёқига қараб, алоҳида-алоҳида ишлаш талаб этилади. Ўқитувчи дарсда болага фақат баҳо қўйиш билан чекланмай, унда олган билимини амалда мустақил қўллаб кўришга интилиш ҳиссини тарбиялаши зарур.\n– Малака ошираётган устозларга давлат томонидан имтиёзлар белгиланганми?\n– Албатта, ўқиётган муаллим ўқув йили мобайнида курсларга қатнайдиган бўлса, уларнинг маоши сақланиб қолади. Бошқа шаҳар ва туманлардан қатновчиларга стипендия тайинланади. Шунингдек, ўқув қўлланмалари, дарс жараёнларида фойдаланиладиган адабиёт ва бошқа қуроллар бепул берилади. Курс тугагандан сўнг уларга махсус сертификатлар топширилади. Шу асосда уларнинг маошига устама ҳақ қўшилади.\n– Жанар Сакимбек қизи, замонавий ўқитувчи қандай бўлиши керак?\n– Ўқитувчи ўз касбини севиши керак. Боланинг феъл-атвори қандай бўлмасин уни яхши кўриши ва уни ўз фанига қизиқтира билиши шарт. Шундагина у ўзининг кундаликдаги мақсадига эришади ва ўқувчини ўз ортидан эргаштира олади. Бу эса таълимнинг асосий мазмунидир.\n– Мароқли суҳбатингиз учун раҳмат!\nС. ШАРИФБОЕВА, 2018-08-09, 11:36 284


Ўз даврининг ҳеч кимга ўхшамаган, ноодатий инсонлари! | Мулоҳаза қила оладиганлар учун.\nЎз даврининг ҳеч кимга ўхшамаган, ноодатий инсонлари!\nЯнварь 9, 2017 от mulohaza в Фото-Нигоҳ // 0 Комментариев\nБирор сабабларга кўра одам бошқаларга ўхшамаса, улар «ненормальный», ёки «урод» бўлиб қолмайди.\nОмма уларни бармоғини бигиз қилиб кўрсатишдан тортинмайди. Ўтган 19- 20-асрларда цирклар мисли кўрилмаган машҳур бўлган замонда ҳeч ким бундай қилмаган.\nАйнан шу образларда, ўзларининг ноодатий физиологик жиҳатлари билан ҳам машҳур бўлган инсонлар ҳам жуда кўп бўлган.\n1. Уч оёқли артист\nТомошабинлар учун Франческо Лентини мусиқали чиқишлари билан машҳур бўлган. Аслида Франческо циам эгизаклари каби эгиз укаси билан таналари бирлашиб туғилишган. Бироқ эгизаги яхши ривожланмаган эди. Танасидан укасининг тана қолдиқлари олиб ташлангану, бироқ уч 3- оёқни қолдиришган. Аввалига Франческо ўзини учинчи оёғи сабаб ёмон кўрарди, бироқ кўр ва карлар интернат уйида бўлгач, у ҳаммаси ёмон эмаслигини тушунган. Унинг учинчи оёғи ҳам соғлом эди. Лентини мухлислари арқондан сакраб, уч оёғида футбол ўйнаб ҳайратга солган. Ҳазилкашлиги унга ҳар доим ёрдам берган.\n2. Иккиси бирда\nЖана Либерра ўзининг ўсувчи эгизаги билан бирга яшаган. Оёқ ва қўллари тана ташқарисида бўлган, боши эса Жананинг қовурғаси остида ўсган экан. Бу рентген тасвирларида аниқланган.\n3. Туя қиз\nБу қиз орқага эмас, олдинга букилувчи тиззаларсиз дунёга келган. Элла Харпер 1870- йилда туғилган. У ҳам бошқа нуқсонлилар билан циркда чиқишлар қилган. У фақат тўрт оёқлабгина юра оларди, шунинг учун » Туя қиз” номини олган эди. Маълум бўлишича у 16 ёшигача чиқиш қилган, кейин мактабда таълим олмоқчи эканини айтиб, циркни тарк этган. у ҳақда бошқа маълумотлар йўқ.\n4. Огаёлик катта оёқли қиз.\nЦирк қаҳрамонларидан яна бир Фанни Миллес эди. Уни «Огаёлик катта оёқли қиз” деб чақиришган.Миллеснинг касаллиги сабаб унинг оёқлари ҳайратланарли даражада катта эди.\nМақола 2 360 марта ўқилган\tКомментировать Отменить ответ\tВаш электронный адрес не будет опубликован.КомментарийИмя*


Москва фикридан қайтди\n18 май 2022, Тошкент вақти: 18:08\nЎзбекистон ва Россия муносабатлари совуб бораëтган айни кезда¸ Медведев энди Раҳмонга ëн босмоқда.\nЙил бошида Ислом Каримовга минтақадаги гидроиншоотлар бўйича Ўзбекистон позициясини қўллашини билдирган Дмитрий Медведев эндиликда ГЭС қуришда тожикистонликларга ёрдам бериш қарорида.\nРоссия ва Тожикистон энергетиклари қуриб битказган Сангтўда-1 ГЭСи 31 июл куни эрталаб тантанали равишда тўла фойдаланишга топширилди.\nСангтўда-1 ГЭСининг очилиш маросимида қатнашган Россия ва Тожикистон президентлари Сангтўда ГЭСи қурилиши икки давлат ҳамкорлигидаги муҳим қадам эканини таъкидладилар.\n- Сангтўда ГЭСи Тожикистон энергетика тизими барқарорлигини оширишга кўмаклашади. Бу мамлакат тараққиёти учунгина муҳим бўлиб қолмасдан, бутун минтақа тараққиёти учун ҳам жуда муҳимдир, деди Россия президенти Дмитрий Медведев.\nЎз навбатида, Тожикистон президенти Имомали Раҳмон ўз мамлакатидаги гидроиншоотлар қўшниларга қасддан бунёд этилмаётганини қайд этиб ўтди.\n- Тожикистонга миллий эгоизм ҳисси ёт. Мамлакатимиз ҳеч қачон ўз қўшнилари зарарига иш юритиш мақсадини кўзламаган ва бундан буён ҳам бунақа мақсадни кўзламайди, деди Имомали Раҳмон.\nТожикистон президентига кўра, мамлакатдаги ГЭСлар ва сув омборлари ўзининг ярим асрлик фаолияти давомида минтақадаги саноат ва қишлоқ хўжалиги тараққиётига улкан ҳисса қўшган ва айнан шу гидроиншоотлар туфайли асрлар давомида ўзлаштирилмай қолинган ҳудудлар обод бўлган.\n- Шу нуқтаи назардан Сангтўда-1 ГЭСи Тожикистон ва Россия ўртасидаги ҳамкорлик нишонасигина эмас, балки Вахш каскадининг асосий қисми сифатида бутун минтақа истиқболи учун хизмат қилади, дея ишонч билдирди Имомали Раҳмон.\nШу йил бошида Тошкентга расмий сафари чоғида Тожикистондаги гидроэнергетик иншоотларга доир лойиҳаларнинг амалга оширилиши масалаларига тўхталиб, Ўзбекистон позициясини қувватлаган Дмитрий Медведев жума куни Сангтўда ГЭСи майдонида ўша айтганларининг тескарисини гапирди ва Россия томони келажакда ҳам тожик ГЭСлари қурилишида ҳам қатнашажагини айтди.\nТожикистон ва Россия президентларининг 30 июл кунги икки томонлама музокараларида Роғун ГЭСи қурилиши масаласи ва унинг атрофидаги минтақавий баҳслар муҳокама қилинмагани айтилган эди.\nШунга қарамай, Россия Энергетика вазири ўрнибосари Андрей Клепач ўз мамлакати Роғун ГЭСи қурилишига бефарқ эмаслигини ва ҳозирда Россиянинг бир қатор ширкатлари бу иншоот қурилишида қатнашаётгани билдирди.\n- Биз учун бу лойиҳа алоҳида аҳамиятга эга. Ҳозирда Россиянинг бир неча ширкати у ерда ишлаяпти. Аммо Тожикистон томонининг бу ширкатлардан катта қарзи бор - россиялик қурувчиларнинг бир неча ойлик иш ҳақлари тўланмай қолган.\nБошқа томондан эса Роғун ГЭСи қурилиши юзасидан Тожикистоннинг Ўзбекистон билан муносабатларида жиддий муаммолар бор. Менимча, Тожикистон томони шу масалаларни ҳал қилишга жиддийроқ ёндошиши керак. Ҳар ҳолда, Роғунга оид лойиҳа, унинг амалга оширилишига доир масалалар давлатлараро босқичда ҳал этилиши лозим, деди Россия Энергетика вазири ўринбосари пайшанба кунги икки томонлама учрашув чоғида.\nТожикистонда қурилаётган ва қурилиши кўзланган ГЭСлар унга қўшни Ўзбекистонда жиддий хавотирлар уйғотаётгани боис расмий Тошкент Роғун ГЭСи қурилишига очиқчасига қаршилик қилмоқда.\nЎзбекистон президенти Ислом Каримов ҳар гал бу гидроиншоот минтақа экологияси учун жиддий зарар етказишини, агар бу иншоот қуриб, ишга туширилса, дарёлар қуйисидаги мамлакатларда сув тақчиллигини келтириб чиқаришини алоҳида таъкидлаб келади.\nТожикистон томони эса¸ Роғуннинг қўшнилар норозилигидан қатъий назар, албатта қурилажагини уқтиришдан чарчамайди.\nБундай қатъий баёнот 23 июл куни Тожикистон Ташқи ишлар вазири биринчи ўринбосари Абдулло Йўлдошев тилидан ҳам янграган эди.\nТожик расмийларининг ҳисоб-китобларига кўра, агар Роғун ГЭСи қурилиб, ишга туширилгудек бўлса, мамлакатда йилига 34 миллиард кВт/соат электр қуввати ишлаб чиқарилади. Бу миқдор электр билан тожикистонларни йил давомида тўла электр қуввати таъминлаш баробарида уни ташқарига ҳам экспорт қилиб, Тожикистонни минтақада ягона электр таъминотчисига айлантириш мумкин.\nШу боис¸ Тожикистон ҳукуматининг минтақада энергетика мустақиллигини қўлга киритишига оид муҳим режаларида бири 31 июл куни Сангтўда-1 ГЭСининг тўла ишга туширилиши ортидан амалга оширилди, дейиш мумкин.\nСўнгги тўрт йил давомида Россия томонидан қуриб битказилган ва тўрт агрегатдан иборат Сангтўда-1 ГЭСи 670 мВт қувватга эга бўлиб, у йилига 3 миллиард кВт/соат электр ишлаб чиқаради.


Ўзбекистонда автомобилларга газ тўлдириш станцияларига етказиб берилувчи газ ҳажми очиқланди\n17:45 / 10.08.2019 43934\n«Ҳудудгазтаъминот» АЖ автомобилларга газ тўлдириш станцияларига табиий газ етказиб бериш ҳажмини 2019 йил охиригача аниқлади.\n«Ҳудудгазтаъминот» матбуот хизмати хабарида айтилишича, кўрсаткичлар жорий йилнинг биринчи ярим йиллиги бўйича тадбиркорларнинг табиий газга бўлган максимал талабини акс эттирувчи сўнгги маълумотлар таҳлилини ҳисобга олган ҳолда шакллантирилган.\nҚайд этилишича, олдиндан ёпиқ маълумотларнинг оммага эълон қилиниши кенг жамоатчилик ва тадбиркорларнинг манфаатларини ҳимоя қилиш, шунингдек «кўк ёқилғи» учун нарх сиёсатини такомиллаштиришга имкон беради. Истеъмолчилар, биринчи навбатда, табиий газни хом ашё сифатида 2019 йил охирига қадар ишлаб чиқариш фаолиятини режалаштириш имконини беради.\nТаъкидланишича, табиий газ етказиб бериш ҳажмлари энди «Ҳудутгазтаъминот» АЖ томонидан таҳлилий кўриб чиқилиб шакллантирилади.\nЎзбекистон Республикаси Энергетика вазирлиги тизимида ташкил этилган янги акциядорлик жамияти истеъмолчиларини табиий ва суюлтирилган газ билан таъминлайдиган газ тақсимлаш тармоқлари ва тегишли жиҳозлардан фойдаланиш билан шуғулланади, дейилади маълумотда.\nИнновацион ривожланиш вазирлиги чиқинди газлар иссиқлигини қўшимча энергияга айлантириш масаласини ўрганади\nМолия вазири ўринбосари: электр ва газ аҳолига таннархга нисбатан арзон нархларда сотилмоқда\nKun.uz репортажи: Қашқадарёда нефть-газ конлари топилди


Эрон жануби-шарқидаги Бам шаҳрида кеча рўй берган зилзила оқибатида 70 минг одам нобуд бўлган.\n19 январ 2021, Тошкент вақти: 20:31\nЭронга хориждан инсонпарварлик ёрдами етказилмоқда.\nЖеневада жойлашган Қизил Хоч халқаро ташкилоти Эрон зилзиласи қурбонларига 12 миллион доллар ёрдам йиғиш кераклигини билдириб, халқаро ҳамжамиятга мурожаат қилди.\nЭрондаги ИРНА расмий ахборот агентлиги Британия, Германия, Россия ва Швейцариянинг инсонпарварлик ёрдами юкланган учқичлари биринчи бўлиб Эронга етиб борганини маълум қилди.\nРоссиянинг икки учқичида мамлакатга қутқарувчилар, изқувар итлар ҳамда шифокорлар етиб бордилар. Украина ҳам итлар ва кўчма касалхона юборган. Ёрдам юбораётган давлатлар орасида Озарбайжон ва Арманистон ҳам бор. Туркманистон давлат телевидениеси Ашхободдан Теҳронга 100 минг доллар маблағ ва 100та чодир юборилишини маълум қилди.\nБугун расмий Теҳрон дунёнинг барча мамлакатидан ёрдам олишга тайёрлигини билдириб, Исроил бундан истисно эканини баён этди. Эрон Исроилни давлат сифатида тан олмаган.\nЭрон расмийларига кўра, Рихтер шкаласи бўйича 6,3 баллга тенг бўлган зилзила оқибатида 70 минг одам, Бам шаҳри аҳолисининг 65-70 фоизи нобуд бўлди. Қарийб 30 минг одам жароҳатланган. Улардан 4 минг нафари даволаниш учун Эроннинг бошқа шаҳарларига олиб кетилган.


Яратилар бир шаҳар, гўзал бир бўстон...\nМинтақа раҳбари Ўмирзақ Шўкеев иштирокида ўтган вилоят ҳокимлиги девонининг мажлисида Туркистон шаҳрининг ривожланиши ва минтақадаги солиқ тушуми масаласи атрофлича муҳокама қилинди. Вилоят марказининг ривожланиши бўйича шаҳар ҳокими Алипбек Ўсербаев маъруза қилди. У вилоят ҳокимининг топшириғига мувофиқ, тегишли ишлар йўлга қўйилиб, изчил равишда амалга оширилаётганини айтди.\n– Шаҳарда аҳоли зич жойлашган марказий кўчалар бўйида жамоат жойлари сонини ошириш мақсадида 10та гулзор барпо этиш режалаштирилган. Шунга мувофиқ, асосий кўчалар бўйида умумий майдони 172,2 гектарни ташкил қиладиган ер аниқланди. Бугунги кунда шу ҳудудларда 148та иншоотни давлат тасарруфига ўтказиш ишлари юритилмоқда, – деди шаҳар ҳокими.\nА. Ўсербаев шаҳардаги иморатларнинг тўсиқ-деворлари ва йўл бўйидаги темир панжараларнинг олиб ташланишини айтди. Бу ишлар шаҳар кўчаларини кенгайтириши аниқ. Шунингдек, мажлисда шаҳар марказидаги бозорларни ташқарига кўчириш ишлари олиб борилаётгани айтилди. Бунинг учун шаҳар ташқарисидан 25 гектар ер ажратилган. Бозорларга тавсия этилган ерларга инфратузилма ишларини юритиш учун лойиҳа-смета ҳужжатларини тайёрлашга маҳаллий бюджетдан маблағ ажратиш кўзланган.\nМаърузани диққат билан тинглаган вилоят ҳокими шаҳарни ривожлантириш ишларини тизимли равишда ва вақтида бажаришни, шунингдек, вилоят марказига муносиб қатор лойиҳаларни санаб ўтди.\n– Вилоят марказида аҳоли бўш вақтини унумли ўтказадиган масканлар ва тиббиёт муассасалари очилиши зарур. Шунга мувофиқ, Туркистон шаҳрида 10та кичик футбол майдони ва 10та теннис корти қурилиши керак. Шунингдек, отчопар ва муз саройи барпо этилиши лозим. Опера театрини қуришни ҳам топшираман, – деди минтақа раҳбари.\nТуркистон шаҳри бўйича давлат даромадлари департаменти раҳбари Алибек Тилегенов 2019 йилги солиқ базасини кенгайтириш бўйича бажариладиган вазифалар ҳақида маъруза қилди. Унинг айтишича, бугунги кундаги асосий вазифалардан бири – бюджетга тушадиган солиқлар ва мажбурий тўловлар бўйича қарзларни камайтириш. Бу борада департамент раҳбари қарздорларнинг вилоят ва туманлараро қайта рўйхатдан ўтишига йўл қўймаслик, сохта тадбиркорликка қарши курашиш мақсадида, давлат даромадлари, адлия идоралари ва фуқароларга мўлжалланган ҳукумат орасида меморандум тузиб, унинг бажарилиши қатъий назоратга олиниши кераклигини айтди.\nДаромадлар департаментининг фаолияти билан танишган вилоят ҳокими ишларни мувофиқлаштириб, тегишли чоралар кўришни топширди.\n, 2019-04-03, 19:08 141


Путин авария рўй берган ГЭСга борди\n20 май 2022, Тошкент вақти: 12:07\nРоссия бош вазири Владимир Путин душанба куни авария рўй берган Саяно-Шуша ГЭСига борди.\nБу ерда бош вазир ҳануз давом эттирилаётган қутқарув ва авария оқибатларини бартараф этиш ишлари билан яқиндан танишди.\nПутин ҳукумат расмийларига фожеа қурбонларининг оила-аъзоларига молиявий ёрдам кўрсатиш ҳақида топшириқ берди. Бундан ташқари, бош вазир яқин келажакда мамлакатдаги барча ГЭСда текширув ишлари ўтказишни талаб қилди.\nДушанба куни ГЭСда рўй берган авария оқибатида 26 киши нобуд бўлди, ўндан зиёд киши тан жароҳати олди. 30 дан ортиқ ишчи ҳануз бедарак йўқолган ҳисобланмоқда.\nАйни пайтда чечен исёнчиларига тегишли сайтлардан бири ГЭСдаги портлаш чечен жангарилари томонидан уюштирилгани тўғрисида баёнот тарқатди.\nБироқ Россия прокуратураси матбуот вакили Владимир Маркин чечен исёнчилари иддаоларини инкор қилиб, фожеа жойида портловчи модда излари топилмаганини маълум қилди.


Бугун футбол!!! » Lochinlar.UZ\nLochinlar.UZ » Янгиликлар » Бугун футбол!!!\nБугун Суперлиганинг 16-турида Наманганда Олмалиқнинг АГМК жамоаси меҳмон бўлади.\nБугун тўқнаш келадиган рақибимиз АГМК билан умумий ҳисобдаги 24-тўқнашув остонасидамиз.\nБунга қадар олмалиқликлар билан жами 23 маротаба дуч келганмиз. Ўзаро ўйинлардаги натижалар рақиб фойдасига. Ўтказилган учрашувларнинг 10таси АГМКнинг ғалабаси билан якунланган бўлса, 6 баҳсда дуранг қайд этилган ва 7 бор "Навбаҳор" ютуққа эришган. Тўплар нисбатида кичик устунлик рақиб томонда: 33-32.\nЖорий мавсумнинг биринчи давраси доирасида ўтган Олмалиқдаги беллашувда ғолиб номи аниқланмаганди. Ўшанда қизиқарли ва кескин курашларга бой ўтган учрашувда ҳар иккала томон биттадан гол уриб, якунда дурангга имзо чекилганди.\nАйни пайтда турнир жадвалига эътибор қаратадиган бўлсак, жамоамиз "Навбаҳор" 15-турдан кейин 22 очко тўплаган ҳолда 6-поғонада бормоқда. Миржалол Қосимов шогирлари эса 13 очко билан 11-ўринда.\n"Навбаҳор"да жорий мавсум ўртасида истеъфо кузатилганди. Андрей Канчельскис қўл остида чемпионатни бошлаган "лочинлар" айни пайтда сербиялик Деян Журжевич бошқарувига ўтган. "Навбаҳор" жорий мавсум ўз уйидаги иккита ўйинда имкониятни бой берган. Дастлаб "Бунёдкор" "Навбаҳор" Фарғонада номинал мезбонлик қилган ўйинда зафар қучган бўлса, иккинчи давра аввалида "Қизилқум" Наманганда ғалаба қозонган эди.\n"Навбаҳор" билан баҳсга жиддий тараддуд кўраётган АГМК кеча Наманганга етиб келди ва учрашувдан олдинги машғулотни ўйин бўладиган стадионда ўтказди.\nРақиб таркибига келадиган бўлсак, катта йўқотишлар йўқ. Фақатгина мавсум стартида жароҳатланган Расул Йўлдошев ўйинни ўтказиб юборади.\n"Навбаҳор"да эса легионер ҳимоячи Славко Лукич ҳамда биринчи даврада Олмалиқда кечган баҳсда жароҳатланган Абдужамол Исроилов эртанги учрашувда қатнашмайди. Шунингдек, кубок беллашувида кичик жароҳат олган Александр Касьяннинг бугунги ўйинда иштирок этиши сўроқ остида.\nҚайд этиш керакки, "Навбаҳор"га қарши баҳсда АГМК сафига янги келиб қўшилган Жасур Яхшибоев жамоа таркибидаги дебют ўйинини ўтказиш имкониятига эга.\nБугунги учрашувда майдон эгалари "Навбаҳор" жамоаси қизил рангли либосда, АГМК эса оқ рангли формада майдонга тушади.\nЭслатиб ўтамиз, "Навбаҳор" - АГМК учрашуви бугун Наманган шаҳридаги "Марказий" стадионда, соат 20:00да бошланади. Учрашувни "Маҳалла" телеканали жонли эфирда кўрсатишни режалаштирган.\nБўлажак баҳсда севимли жамоамизга омад тилаб қоламиз.\nNavbahor76 10 август 2019 10:23\nОмад навбахор лочинларига\nРАХМАТИЛЛО 10 август 2019 09:22\nБАРЧА МУСУЛМОНЛАРГА АРАФА МУБОРАК БЎЛСИН!\nNavbahor chempion 10 август 2019 09:08\nБарячани курбон хайити билан! Улуг кунлада жамоамиздан галаба кутиб коламиз! Шу мухлислар клуби еткачиси агар шу фикрларимни укиса еки шу ерда кимни унга якинлиги булса илтимос шу мухлисларни бошкаришдаги ишлари зурку факат навбахор вперед еки только победа деган сузлар билан олкишлашмасин илтимос , худдики пахтакорни мухлисларига ухшаб коляпсила, ундан узимизни болажонимиз хам яхши, куллаб кувватлашда янги нарса уйлаб топишсин илтимос!\nlutfullo_19_88 10 август 2019 08:17\nбарча мухлисларни курбон хайит билан табриклайман бугун мухлисларни чиройли галаба билан хушнуд этсин севимли жамоамиз олга Навбахор\nlutfullo_19_88 10 август 2019 08:15\nфакат галаба козонамиз олга Навбахор


Раҳмонбек Усмонов янги лавозимига тайинланди - xabar.uz\n14.01.2021 21:51 0 3308\nПрезидентнинг тегишли қарори билан Раҳмонбек Жаҳонгирович Усмонов Ўзбекистон Республикаси транспорт вазирининг ўринбосари лавозимига тайинланди. Бу ҳақда Ўзбекистон Республикаси Президентининг расмий сайтида маълум қилинган.\nУ Тошкент шаҳрининг собиқ ҳокими ҳисобланади. Бугунгача Юнусобод тумани ҳокими лавозимида ишлаб келган.\n2020 йил 8 август куни Тошкент шаҳар ҳокими Жаҳонгир Ортиқхўжаев пойтахтнинг қатор туманлари раҳбарларини интизомий жазога тортгани ҳақида хабар бергандик. Интизомий жазога тортилганлар орасида пойтахтнинг собиқ ҳокими, ўша пайтда Юнусобод тумани ҳокими вазифасини адо этаётган Р.Усмонов ҳам бўлган.\nтайинлов Раҳмонбек Усмонов Транспорт вазирлиги


«Ucell» нуфузли ОТМ талабалари учун «Очиқ...\n19.02.2020 18:59 0 1873\n«Ucell» компанияси бош офисида ОТМ талабалари учун «Очиқ эшиклар ҳафталиги» ўтказилмоқда.\nУшбу ҳафталикда Тошкент халқаро Вестминстер университети, Тошкент ахборот технологиялари ва ИНҲА университети талабалари қатнашмоқда.\nТалабаларга компания тарихи, қизиқарли статистик маълумотлар, ишга жойлашиш тартиби ва бошқа муҳим масалалар юзасидан маъруза ва тушунтиришлар берилди. Компания бўлимлари ва улардаги шароитлар билан ташриф буюрувчилар шахсан танишиб бордилар.\nКомпаниянинг ходимларни бошқариш департаменти мутахассиси Дилдора Раззоқованинг айтишича, «Очиқ эшиклар куни» уч кун ўтказилиши мўлжалланган. Жумладан, 19 февралдаги тадбирда Тошкент халқаро Вестминстер университети талабалари қатнашди.\n«Ушбу талабалар компаниямиздаги шароитлар, ишлаш учун талаблар, қанақа етук мутахассислар кераклигини билиш ва йўналтириш мақсадида ўтказилмоқда. Шунингдек, расмий сайтимиздаги махсус «Карьера» ва «Ваканция» бўлимлари орқали маълумотларни олишлари мумкин»-, дейди Дилдора Раззоқова.\nШунингдек, «Ucell» бош директори Владимир Кравченко ҳам талабалар билан давра суҳбати ўтказди. Бош директор мутахассис сифатида қандай тоблангани, соҳада мураккаб ва қизиқарли жараёнлар хусусида фикрларини алмашди.\nUcell Очиқ эшиклар куни\nТехнология 19/01, 16:27\nТехнология 30/12, 22:53\nВестминстер университетида Ucell лабораторияси очилди (видео)\nЖамият 26/12, 11:40


Наманган вилояти мактабгача таълим бошқармасининг @makonhabarlar телеграм ижтимоий тармоғида намойиш қилинган\nТўрақўрғон тумани, “Туркистон” МФЙда жойлашган 7-сонли давлат мактабгача таълим ташкилоти мудираси М.Ҳолиқовани 2020 йил 29 май куни @makonhabarlar телеграм ижтимоий тармоғида ҳамшира К.Абдуллаева билан бўлган можароли ҳолат акс этган видео ва аудио ёзувни ўрганиш юзасидан\n2019-йил март ойида Тўрақўрғон туманидаги 7-сонли давлат мактабгача таълим ташкилоти ходимлари томонидан видео ва фото тасвирдаги боғча мудираси М.Холиқованинг ноқонуний ва ножўя ҳатти-ҳаракатлари, таъмагирлик қилиши, ходимларга нисбатан қўпол муомалада бўлиши, аҳлоқсизлик ва бошқа ҳолатлар юзасидан чора кўрилишини сўраб Наманган вилояти мактабгача таълим бошқармасига мурожаат қилинган.\nУшбу ҳолат бўйича бошқарма мутахассислари томонидан аризани ўрганиш давомида мудира М.Холиқова ходимларини менсимаслиги, ҳар-хил таъмагирликларга йўл қўйганлиги, одоб-аҳлоқ қоидаларига риоя қилмаслиги ва бошқа ноқонуний ҳатти-харакатлари тасдиғини топган деб хулоса қилган ва ўрганиш якуни бўйича Наманган вилояти прокуратурасига 14.02.2019 йилда 01-02/07-175 сонли ахборот тақдим этилган ҳамда бошқарманинг 11.03.2019 йилдаги 73-к сонли буйруғи билан М.Холиқова билан тузилган меҳнат шартномаси бекор қилинган.\nЛекин, Фуқаролик ишлари бўйича Наманган туманлараро судининг 2019 йил\n16-апрелдаги ҳал қилув қарори билан М.Холиқовани даъвоси қисман қаноатлантирилиб, Тўрақўрғон туманидаги 7-сонли давлат мактабгача таълим ташкилотига ўзининг мудиралик лавозимига қайта тикланган.\nМазкур ҳолатдан норози бўлган ҳамшира К.Абдуллаева эски олинган видео, аудио ва фото суратларни ижтимоий тармоқларда жойлаштирган, ҳамда Тўрақўрғон туман прокуратураси ва ички ишлар бўлимига мурожаат қилган.\nЎз ўрнида, мазкур масала бўйича ҳуқуқни муҳофаза қилиш органлари томонидан К.Абдуллаева ва М.Холиқованинг ўзаро можароси ва ҳатти-ҳаракатлари юзасидан ҳолат амалдаги тартиб бўйича ўрганилмоқда.\nУшбуни ўрганиш якунларига кўра, қўшимча маълумот берилади.\nНаманган вилояти мактабгача таълим бошқармаси матбуот хизмати\nЭЪТИБОР ҚАРАТИНГ, ҚЎЛЛАБ-ҚУВВАТЛАНГ!\nБолалик жуда беғубор ва унутилмас давр. Албатта ҳар бола бир дунё дейилганидек, уларнинг барчасида нимадир бўлади. Ҳамма гап уни пайқай билиш, эътибор қаратиш ва қўллаб –қувватлаган ҳолда юзага чиқаришга боғлиқ. Бугунгидек, пандемия карантини шароити қайсидир маънода ҳар бир ота-онага бола билан шуғулланишга кенг имконият яратгани шубҳасиз.\nЗеро, бу вилоят мактабгача таълим бошқармаси томонидан эълон қилинган беш муҳим ташаббус доирасида эълон қилинган “5 ташаббус 5 имконият” онлайн танлови доирасида фаол иштирок этган тарбияланувчиларнинг фаоллигида ҳам ёрқин намоён бўлди. Унда салкам 70 минг нафар ўғил-қиз, рақс санъати, эртак айтиш маҳорати, спорт, қўл меҳнати, тасвирий санъат каби йўналишларида ўзларини синаб кўришмоқда. Ғолиблар овоз бериш, лайк босиш йўли орқали аниқланяпти.\n“1 июнь - Халқаро болаларни ҳимоя қилиш куни арафасда 5 та йўналиш бўйича 1-2-3 ўринни эгаллаган 122 нафар ғолиблар ташкилотчилар томонидан рағбатлантирилади, шунингдек, фаол қатнашганлар ҳам эътибордан четда қолмайди. Сиз ҳам онлайн танлов иштирокчилари билан танишинг ва уларнинг истеъдодига ўзингизга гувоҳ бўлинг ва овоз беринг! Буни эътиборсиз қолдирмаслигингиз Сизни болажон халқ вакили эканингиз, болаларни қанчалик севишингиз, қўллаб-қувватлашга тайёрлигингиз, руҳлантиришга қодирлигингиз далолатидир.\nДемак, сиз шу болада нимадир борлигига ишонсангиз, унга далда бўлинг. Томчидан дарё ҳосил бўлганидек, сиз унинг порлоқ келажак сари илҳомлантиришингиз мумкин!\nБилсангиз яхши, билмасангиз билиб қўйганингиз маъқул!\n2020 йилнинг 1 июнида “Халқаро болаларни ҳимоя қилиш куни” нишонланаётганига 70 йил бўлади.\nХўш, бу байрам билан боғлиқ қандай маълумотларга эгасиз?\n1 июнь! Дунё миқёсидаги болалар байрами ҳисобланади. Албатта унинг ўзига хос тарихи бор. Бу 1949 йилда Парижда бўлиб ўтган аёлларнинг Халқаро демократик федерациясининг конгресси билан боғлиқ. Чунки, мазкур анжуманда илк маротаба болаларнинг бардамлиги ва бахт-саодатининг кафолати саналган мустаҳкам тинчликни таъминлашга қаратилган доимий кураш ҳақидаги шиор янгради.\nЗеро, урушдан кейинги даврда сайёрамизда яшовчи барча жажжи болакайларнинг соғлиқ ва хотиржамлигини сақлаш долзарб муаммога айланиб қолган эди. Шу тариқа 1950 йилдан эътиборан “1 июнь - Халқаро болаларни ҳимоя қилиш куни” сифатида нишонланиб келинади.\nТаъкидлаш жоизки, 1989 йилда БМТ Бош Ассамблеяси қабул қилган болалар ҳуқуқлари тўғрисидаги халқаро Конвенцияда бутун дунё мамлакатлари учун болалар ҳуқуқларини ҳимоя қилишни таъминлашни жорий қилиш тўғрисида белгилаб қўйилган.\nҲозиргача дунёнинг кўпчилик мамлакатлари ва шаҳарларида бу байрам болалар ҳуқуқлари ва уларни ҳимоя қилиш ҳақида мунозара ва лекциялар ўтказиш билан нишонлаб келинган.\nЖумладан,Ўзбекистонда ҳам ушбу сана муносабати билан болалар иштирокида кенг миқёсдаги бир-биридан ажойиб кўнгилочар дастурлар, хайрия акциялари, маданий оммавий тадбирлар, спорт мусобақалари, концертлар ўтказиш анъанага айланган. Албатта бунда оғир бемор, даволанишга муҳтож ва ногирон ўғил –қизлар ҳам доимий диққат марказида бўлади. Асосийси муаммоли, қийин шароитдаги болалар, уларнинг ҳуқуқларини ҳимоя қилиш, моддий –маънавий кўмак кўрсатиш,бахтли болаликни хис этиб яшашлари ва ўз мамлакатининг тўла-тўкис ва хотиржам фуқароси сифатида ўсишлари диққат марказида бўлади. Аслида Халқаро болаларни ҳимоя қилиши куни болаларни парваришлаш ва уларнинг ҳуқуқларини ҳимоялашга бағишланган байрамдир. Шу ўринда айтиш жоиз, МДҲ ва бошқа собиқ социалистик мамлакатларда 1-июнь, БМТ тавсияси билан эса 20-ноябрда нишонланади.\n1-июнда Болалар кунини нишонлаш таклифи 1925-йили Женева, Швецариядаги конференцияда ўртага ташланганди. Нега айнан шу сана танлангани ҳақида икки фараз бор: биринчисига кўра, ўша йилги хитойлик етим болалар учун уюштирилган Дуанву фестивали 1-июнга тўғри келиб қолган; бошқа фараз эса соддароқ — конференция шу куни ўтаётган эди. 20-ноябрдаги Болалар куни эса БМТ томонидан 1954-йили чиқарилган қарор билан мустаҳкамланган.\nДунё халқлари ҳамжиҳатликда нишонлайдиган халқаро саналар кўп. Шулардан бири 1 июнь – Халқаро болаларни ҳимоя қиши кунидир. Бу сана, айниқса, болажон халқимизнинг миллий қадриятларига уйғунлиги билан аҳамиятли ва бу болажонлик фазилати давлатимиз ижтимоий сиёсатида ҳам устувор.\nБу ватанимиз келажагига дахлдор масала сифатида ёш авлод таълим-тарбиясига қаратилаётган катта эътибор ва унинг самарасида ўз ифодасини топаётир. Мактабгача таълим вазирлиги, вилоятларда мазкур вазирлик тизими ташкил этилгани бу борадаги эътиборга молик қадамлардан бўлди.\nНаманган вилояти мактабгача таълим бошқармаси бошлиғи Ҳилола Юсупова билан суҳбатимиз ўтган қисқа давр мобайнида янги тизимда эришилган натижалар ҳақида бўлди.\n–Ниҳолларни экиб қуйиб, уни парвариш қилмасангиз, боғ эмас, тўқайзор яратасиз. Уйнинг пойдеворини эгри қўйсангиз, қураётган уйингиз девори ҳам томгача эгри бўлиб чиқади. Уни бузиб ташлаб, бошқатдан қуришдан ўзга чора йўқ. Худди шу каби жамият «қадди-бастию, соғломлиги», баркамол шахс тарбияси ҳам гўдакликдан бериладиган таълим ва тарбияга боғлиқ.\nБугун мамлакатимиз таълим-тарбия тизимида олиб борилаётган ислоҳотлар, айниқса, болаларни уч ёшдан эътиборан таълим-тарбия тизимига юз фоиз қамраб олиш йўлидаги саъй-ҳаракатлар замирида ана шу оддий ҳақиқат мужассам. Мустақил тизим сифатида ташкил этилган мактабгача таълим тизими ёш авлод тарбияси натижадорлигини оширишда муҳим роль ўйнайди. Зеро, бу – соҳага алоҳида эътибор, деганидир.\nБугун вилоятдаги давлат (563 та), нодавлат, давлат-хусусий шерикчилик ҳамда оилавий (681 та) мақомдаги жами 1 минг 244 та мактабгача таълим ташкилотида 129 минг нафардан зиёд ўғил-қизга таълим-тарбия берилмоқда. Бу мактабгача таълимга қамраб олиниши керак бўлган кўрсаткичнинг 56,7 фоизини ташкил этади.\nҲозирда асосий эътиборимиз Вазирлар Маҳкамасининг 2020 йил 9 мартдаги «Болаларни бошланғич таълимга мажбурий бир йиллик тайёрлаш тизимини янада ривожлантириш чора-тадбирлари тўғрисида»ги қарори билан болаларни мажбурий мактабгача таълим билан қамраб олиш бўйича олдимизга қўйилган вазифаларга қаратилган.\nВилоятдаги 775 та маҳаллада 6 ёшли мактабгача таълим ташкилотларига қамраб олинмаган болаларнинг рўйхати шакллантирилди. Бунда 2020 йил бошига вилоятдаги 50 минг нафар 6 ёшли болалардан 39 минг 601 нафари мактабгача таълим ташкилотларига қамраб олинган бўлса, 10 минг 402 нафар бола мактабгача таълим ташкилотларига қамраб олинмагани қайд этилди. Айни пайтда уларни тенгдошлари сафига қўшиш режалари устида, яъни қисқа муддатли, тўлиқ кунли, мажбурий қисқа муддатли, мажбурий қисқа муддатли, мажбурий бир йиллик каби ва бундан ташқари ўрта таълим мактаблари ҳамда маҳалла фуқаролар йиғинлари қошида яна 200 дан кўпроқ гуруҳ ташкил қилиш режалари устида иш олиб борилмоқда.\n2019-2020 ўқув йили якуни бўйича «Илк қадам» Давлат ўқув дастури ва “Илк ва мактабгача ёшдаги болаларни ривожланишига қўйиладиган давлат талабларини бажарилиши бўйича мактабгача таълим ташкилотларининг якуний ҳисоботлари таҳлил қилинмоқда. «Онлайн болалар боғчаси» лойиҳаси доирасида «Болажон» телеканали орқали намойиш этилаётган «Ақлвой» ва «Илк қадам» мактабгача таълим машғулотларини мактабгача ёшдаги болаларнинг ота-оналари билан биргаликда кўриб боришлари мониторинги юритилмоқда. Айни пайтда 228 минг нафардан зиёд тарбияланувчи билан онлайн машғулотлар орқали шуғулланилмоқда.\nДавлат мактабгача таълим ташкилотлари мудирлари, методист тарбиячи, мусиқа раҳбари, жисмоний тарбия йўриқчиси ва психологлари билан бирга ташкил этилган «НВМТБ онлайн семинарлар» гуруҳида педагоглар ва ота-оналарга методик тавсиялар, видеороликлар ва тестлар бериб келинмоқда, мактабгача таълим соҳасига оид норматив ҳуқуқий ҳужжатлар бўйича онлайн ўқув семинарлари ташкил қилинмоқда.\nМухтасар айтганда, коронавирус пандемияси билан боғлиқ карантин шарт-шароитлари янги тизим фаолиятини издан чиқариб юбормаслик, болажонлар таълим тарбиясида узилиш, бўшлиқларга йўл қўймаслик мақсадида барча имкониятлар сафарбар қилинмоқда.\n1 - июнь "Халқаро болаларни ҳимоя қилиш" куни\nНаманган вилоят мактабгача таълим бошқармаси 1 - июнь "Халқаро болаларни ҳимоя қилиш" куни муносабати билан тизимдаги барча мактабгача таълим ташкилотлари тарбияланувчилари ўртасида расмлар танловини эълон қилади.\nТанловда қатнашиш учун иштирокчининг расмни чизаётган жараёни видеоролиги ҳамда чизилган тайёр расмнинг электрон нусҳаси ҳар бир ҳудуднинг мактабгача таълим бўлимларининг электрон манзилларига юборилиши сўралади.\nТуман (шаҳар) МТБ томонидан сараланган расмлар вилоят босқичида қатнашиш имконига эга бўлади.\nИшчи гуруҳ томонидан энг чиройли ва мазмунга бой расмлар сараланиб ўринлар белгиланади.\nҲудудлар кесимида энг яхши деб топилган бир нафар болажон бошқарманинг электрон фахрий дипломлари билан тақдирланади.\nТанлов 27 майдан 30 май соат 10-00га қадар давом этади.\nТанловда иштирок этинг ва ғолиб бўлинг!\nЭслатма: Танлов онлайн тарзда ўтказилади.\nТанловда иштирок этишда қўйидаги мавзуларда расм чизиш таклиф этилади:\n"Болалик – олтин даврим!"\n"Буюк юрт фарзандларимиз!"\n"Менинг бахтли оилам!"\n"Спорт саломатлик гаровидир!"\nҒолиблар 1 - июнь "Халқаро болаларни ҳимоя қилиш" кунида электрон шаклда диплом билан тақдирланиб, ғолибларнинг исми фамиляси бошқарманинг телеграм ва ижтимоий тармоғлардаги расмий канал ва саҳифаларида ёритилади.\nНаманган вилоят мактабгача таълим бошқармаси Матбуот хизмати\nВарак 3 жами 23


Ока, келинг, би-ир кулишамиз!!! 06.01.2017, 18:48 | Ҳажвия ва латифалар «ЎРИНДОШ»\nСаксонбой машинасини секинлатиб муюлишга етганда тўхтатди. Йўл ўртасида қора чарм куртка кийган, қўлида ола таёқ ушлаган ДАН ходими турарди. У таёғини шу қадар секин қимирлатиб йўл ҳаракатини бошқарардики, тортинчоқлигиданми, ҳар таёқ кўтарганда юзлари қизариб-қизариб қўярди.\nСаксонбойнинг машинасини кўрди-ю, таёғи ҳавода муаллақ қолди. Қаршисига яқинлашиб келаётган ҳайдовчининг кўзларига худди қуён каби қўрқув аралаш тикилиб олгач, оҳиста бош эгди.\n— ДАН ходимимисан? — дағал оҳангда ундан сўради Саксонбой.\n— Й-йўқ… Йўғ-э… Ҳ-ҳа… — айбдорона қўлини кўксига қўйди милиционер.\nСаксонбой эса, уни бошдан-оёқ кузатаркан, норози бош чайқади.\n— Сенмидинг кеча менинг машинамни тўхтатган? — сўради ҳамон совуқ оҳангда.\n— Й-йў-ўқ… Мен бу ерга биринчи келишим…\n— Майли… Қани, ҳужжатларни кўриб қўяйлик-чи!.. Чиқар ҳужжатни!.. Тўхта, кўзимга қара!.. «Куҳ» де-чи!.. Ичиб олганмисан дейман-а?..\nДАН ходими ранги оқариб, қўрқа-писа чўнтагидан гувоҳномасини чиқарди-да, Саксонбойга узатди. Шу аснода ичмаганлигини исботлаш учун «куҳ» деб қўйишни ҳам унутмади.\n— Нимага соқолèíãни олмадинг? — сўрашда давом этди Саксонбой.\n— Вақт бўлмаяпти-да, ўртоқ… Ҳар куни иш, иш!..\n— Иш кўп дегин?.. Бўпти… Наркотиклар, чет эл валюталари… Агар яшириб олган бўлсанг, айтиб қўяй, жазолайман!..\n— Йўқ, Худо асрасин унақа нарсаларни олиб юришдан!.. — жавдираб Саксонбойга тикилди ДАН ходими.\n— Нега ёқанг кир?.. Этигингни нимага тозаламай постга чиқдинг?.. — Саксонбой милиционернинг кирланган этигига жирканганнамо қараб қўйди.\n— Ока… Бир қошиқ қонимдан кечинг!..\n— Вей, мени қизиқтирмайди! — деди Саксонбой. — Қани, жаримасига ўн марта ётиб-тур!.. Тез бўл!..\nМилиционер шоша-пиша «тўрт оёқ»да туриб буйруқни бажара бошлади.\n— Тиббий кўрикдан қачон ўтгансан?\n— Ўтган ойда.\n— Проктологдан маълумотноманг борми?\n— Ие… Ока… Мен, ахир… Эркак киши бўлсам…\n— Худди шу нарсани гинеколог тасдиқлаб бериши керак эди! — бақириб берди Саксонбой.\n— Ана, ўн марта ётиб-турдим! — ниҳоят ҳансираб қаддини ростлади милиционер.\n— Нега камаринг бўшаб қолибди?..\nМилиционер камарига қараб олгач, ўзининг ташқи кўринишидан хижолат чекди шекилли, яна айбдорларча бош эгди.\nСаксонбой ҳам унинг ҳолатини сезиб турарди. Аммо ўзига ёқиб қолган бу ДАН ходимини осонликча қўйиб юборгиси келмасди.\n— Хў-ўш… Гувоҳномангни менинг уйимдан оласан!..\n— Келинг… Шу ернинг ўзида келишиб қўя қолайлик! — Саксонбойга умидвор термèлди милиционер.\n— Яхши… Хў-ўш… Юз эллик кўкида берасан!..\nДАН ходими ўзича нималардир деб шивирлаган кўйи чўнтагидан айтилган пулларни чиқариб Саксонбойга узатди.\n— Энди кетсам майлими? — сўради у гувоҳномасини чўнтакка жойларкан.\n— Йўқол! — деди Саксонбой…\nБир маҳал қараса, ҳов нарида бир талай ДАН ходимларини ҳайдовчилар асир қилиб олишибди. Ҳаммасини автомат билан елкасига туртганча, қаёққадир олиб кетишяпти.\n— Вей, — эндигина кетишга чоғланган милиционерни тўхтатди Саксонбой, — Анавиларни қаерга опкетишяптийкин, билмайсанми?\n— Уларними? — ДАН ходими асирларга қараб уф тортди. — Отишга опкетишяпти…\n— Ҳов, бу ёққа кел ҳамманг! — ўтиб бораётган милиционерларга бақирди Саксонбой. — Қани, ҳамманг бараварига ётиб-тур, ётиб тур!..\n— Ҳой, дадаси, сизга нима бўлди?.. — Саксонбой чўчиб ўрнидан туриб кетди. Кўзларини ишқалай-ишқалай, тепасига қараса, хотини йиғламсираб турибди. — Нима бўлди сизга?.. Ўмон туш кўрдингизми?..\nСаксонбой сал ўзига келгандек, обдон керишиб олди-да, хотинига қараб жилмайди.\n— Хотин, умримда бунақанги ширин туш кўрмаганман. Ҳеч қачон бу қадар маза қилмаганман. Қани, нонуштани тайёрла, мен автоинспекцияга бориб гувоҳномамни қайтариб олишим керак ҳали!\nБугун ўқилган саҳифалар: 11 382Бугун кирувчилар сони: 2 786Кеча кирганлар сони: 15 013 Copyright © hordiq.uz 2017. Barcha huquqlar himoyalangan.


БИ-ИР КУЛИШМАЙМИЗМИ, БРАТ?.. - 11 Марта 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Март » 11 » БИ-ИР КУЛИШМАЙМИЗМИ, БРАТ?..\nЖЎЖАХЎРОЗ, ТАРҒИЛ ТУЛКИ, БАБАҚ ХЎРОЗ\n(ёхуд «Яшасин Мексика сериали!!!»)\nЖўжахўроз: — Менинг кимлигимни биласанми, ит?\nЖўжахўроз (қанотларини қоқа-қоқа қичқириб олиб): — Ўв, мен бор-у, эски шаҳарнинг боласиман. Эски шаҳарнинг манаман деган хўрози ўзим бўламан!!\nЖўжахўроз: — Шундоқ бўлсин! Ўв, бизнинг додалар ким бўлганини биласанми ўзинг?\nТулки: — Йўқ, билмасаканман-а, иним! Кимлар бўлишган додаларингиз?\nЖўжахўроз (керилиб, қисқа-қисқа қа-қағлаб): — Додамнинг додаси-чи, «красавитса», шахсан Брюс Лининг ҳовлисини қўриқлаган.\nЖўжахўроз: Ув-в-в… ву-уа!.. Кўрдингми, «слабачка»? Бунинг маънисини биласанми ўзинг?\nЖўжахўроз: — Қаёққа кетасан? Ўша «зоопаркинг»гами? Нима, бир умр ожиз-у нотавон бўлиб яшамоқчимисан? Ҳеч қаёққа кетмайсан. Менинг кўнглимни овлайсан!\nЖўжахўроз: — Э, сенам сериал жиннисимисан? Балки мени алдаб товуқхонадаги қондошларимни ўғирлашга кетарсан?\nЖўжахўроз (негадир беихтиёр юмшаб тулкини айланиб томоша қилган бўлади): — Чаккимассан тулки бўлсангам! Ҳм-м-м… Эгнингдаги юнгингам тоза тулкиники экан… Демак… Шерхон момонинг мактабида ўқиганман дегин?… Яхши-и… Вей, менга турмушга чиқмайсанми-а? Юрардик эски шаҳарни гуллатэ-эб. Сени кетворган кушхоналарга оборардим. Тўйимиз куни столга фақат дўмбоқ майналарнинг табакасидан тортардик. Нима дейсан?\nТулки (қизариб, лаби учиб, думи ликиллаб): — Вай, уялтирмэнг, иним! Умуман… Сизам чаккимассиз! Ҳали ўн думингиздан бир думингизам тарвақайламагани кўриниб турибди… Менга қаранг, кўзларингиз худди Мексика сериалидаги артистникига ўхшаб кетаркан. Мабодо мексикаликмасмисиз?\nЖўжахўроз: — Йўқ, ойим бройлерлар зотиданийди. Жа келишган, оппоқ, дўмбоқ макиён бўлган. Анави… Ярамас «бомж»лар табака қиворишган.\nБабақ хўроз (жўжахўрозга эътибор қилмай, тарғил тулкига яқинлашади): — Қизим! Ўзимнинг тарғилой қизи-им! Саломат экансан-ку!.. Наҳотки, сени топганим рост бўлса?\nБабақ хўроз (қайтадан жўжахўрознинг атрофини айланиб чопа бошлайди. Кейин эса рўпарасида тўхтайди): — Бола-ам! Мени танияпсанми? Отангман, отанг! Бабақ отангман!..\nЖўжахўроз (бабақнинг сўзларидан сўнг, исми ҳам, фамилияси ҳам негадир танишдек туйилиб унга яқинлашади. Кўзларини қисиб, тумшуғи титраб сўз бошлайди): Сиз… ўша… Отам сизми?.. Сизми?..\nЖўжахўроз: — Юравер, опа, ота, сизам юринг! Вей, ман бор-у, эски шаҳарнинг боласиман, уқдийларми? Унақа хўрозларнинг тумушуғини эзиб, ўзини табака қивораман! Ман борман! Қўрқманглар! Яшасин Мексика сериали-и-и-и!!!


Интервью\t14 Март 20:47 7737\nQALAMPIR.UZ мавзунинг долзарблиги боис ушбу масала юзасидан тегишли мутахассислар билан интервьюлар ташкил қилишни бошлади.\nБу сафарги суҳбатдошимиз “Davr press” нашриёт-матбаа уйи асосчиларидан бири Дониёрхон Тўрахонов бўлди.\nКитоб саноатида муаммолар жуда кўп. Қийнайдиган масалалардан бири – ўзбек китоб базаси. Тарихан олиб қараганда бизда китоб бойлиги жуда буюкдир. Афсуски, фақат ўша базадан фойдаланамиз. Янги база йўқ. Тоҳир Малик, Абдулла Орипов каби кўп ёзувчилар билан гаплашганман... Ҳозирги ёш ёзувчилар билан гаплашганда сўраймиз: “Қандай асар ёзгансиз?”. Лотин Америкасида бўлиб ўтган воқеа бўйича детектив асар ёзганини айтади. Гонорар ва бошқа масалаларда келишамиз. Муаммо бошланади. Китобларни тарқатишдаги механизмларда муаммога дуч келамиз. Китобхон кўп бўлса, китоб сотиб фойда оласиз. Фойдани ёзувчи ва нашриёт кўради, одатда. Нашриёт тушган маблағга янги лойиҳаларни амалга оширади. Сиз бозорга янги китоб чиқарсангиз, баъзи гаплар қулоққа чалинишни бошлайди: “фалончи жойда ўша китобни арзонроқ нархда кўрдик”.\nҲар бир китобни босиб чиқаришда ўз стандартлари бўлади. Шу бўйича чиқарсангиз, ўзига яраша маблағ талаб қилади. Бу китоб нархига таъсир қилади. Баъзи ноқонуний фаолият юритувчи “контрафактчи”лар ўғринча китобни босиб чиқармоқда. Табиийки, харажат қилмагани учун бу уларга арзонга тушмоқда ва китоблари ҳам арзон сотилмоқда.\nҚҚС қўйилганидан сўнг, кўпчилик ноқонуний китоб босишга ўтиб кетиши мумкин. Чунки, битта китоб босувчи ускунада қанча китоб босаётганини ҳисоблаб чиқишнинг иложи йўқ-ку. Бу соҳага солиқ бўйича имтиёз берилиши учун механизм ишлаб чиқилиши керак. Бу эса қўшимча иш. Осонгина солиқ солиб қўя қолишган. Президентимиз амалга ошираётган ислоҳотларни айрим жойлардаги амалдорлар орқага тортяпти.\nТаҳририят: Маълумот ўрнида, Шавкат Мирзиёев китоб мавзусига кўп бора тўхталган ва яратилган шароитлар талаб даражасида эмаслигини айтиб танқид қилган.\n05 Август 11:03 60223\n06 Август 18:13 40336\n05 Август 12:52 39106\n05 Август 22:57 37900


Россия қирғизистонликлар учун миграция амнистиясини жорий қилди\n01 апрел 2020, Тошкент вақти: 13:55\nПолиция ходимлари мигрантнинг ҳужжатларини текширмоқда.\nРоссия президенти Владимир Путиннинг Қирғизистонга давлат ташрифи арафасида Россия Қирғизистон фуқаролари учун “миграция амнистияси”ни ўтказишга қарор қилди. Бу ҳақда Қирғизистоннинг Россиядаги элчихонаси маълум қилди.\n«Миграция амнистияси» миграция қонунларини бузган ҳолда Россияда бўлган қирғизистонликларнинг 2019 йил 22 апрелига қадар бирор бир тўсиқларсиз Россиядан чиқиб кетишлари ва мамлакат ҳудудига яна (ҳар қандай муддатда) қайтиб киришларига имконият беради, бунинг учун маъмурий жавобгарликка тортилмайдилар.\nБу ҳақдаги маълумотни 21 март куни қирғиз томонига ИИВ миграция масалалари бўйича Бош бошқарма бошлиғи Валентина Казакова маълум қилди. ҚР элчихонаси қирғизистонликларни мазкур «амнистиядан» фойдаланиб қолишга чақирди.\nҚирғизистон давлат миграция хизматининг хабар қилишича, бугунги кунда ҚРнинг 710 мингдан ортиқ фуқароси меҳнат миграциясида юрибди. Шундан 640 мингдан ортиғи Россия Федерациясида.\nРоссия президенти Владимир Путиннинг Қирғизистонга давлат ташрифи 2019 йилнинг 28 март кунига белгиланган.


Озодлик Беларусда яна бир мухбири ҳибсга олинганини қоралади\n28 май 2022, Тошкент вақти: 05:50\nОзод Европа/Озодлик радиоси Беларуснинг авторитар ҳукмдори Александр Лукашенко мустақил оммавий ахборот воситаларига босимни кучайтираётган бир пайтда яна бир мухбири Алесь Дашчинский ҳибсга олинганини қоралади.\nДашчинскийнинг қариндошлари Озодликка полиция уни 16 июль куни ҳибсга олинганини айтишди. Ўша куни мухбирнинг Минскдаги квартираси тинтув қилинган ва компьютери, телефони, қаттиқ диски, бир нечта хотира таёқчаси ва банк картаси мусодара қилинган.\nЎтган йил октябрь ойида мухбирнинг аккредитацияси бекор қилинган эди. Лукашенко ўтган йилнинг август ойида бўлиб ўтган мунозарали сайловдан бери мухолифат ва эркин оммавий ахборот воситаларини нишонга олиб келади.\nДашчинский ҳибсга олинган кунда полиция ва хавфсизлик кучлари Беларусь бўйлаб бир нечта мустақил журналистни, шу жумладан, Минскдаги Озодлик радиоси мухбирлари уйларини тинтув қилган.\nРейдлар натижасида бир неча киши, жумладан, октябрь ойида аккредитацияси бекор қилинган Озодликнинг яна икки мухбири – Олег Груздилович ва Инна Студзинскаялар ҳибсга олинган.\n"Озодлик радиоси мухбири Алесь Дашчинскийнинг ҳибсга олиниши, унинг ҳамкасблари Олег Груздилович ва Инна Студзинскаялар ҳамда бошқа кўплаб беларуслик мустақил журналистлар ҳибсга олингани каби, Александр Лукашенко мушкул аҳволга тушиб қолганини кўрсатади", - деди Озодлик радиоси президенти Жейми Флай.\nФлай 18 июль куни эълон қилган баёнотда "Беларусь халқига хизмат қилаётган журналистларга қилинаётган мунтазам ҳужумлар Беларусда содир бўлаётган воқеаларни яширолмайди. Алесь ва унинг ҳамкасблари зудлик билан озод этилиши керак", дейилади.\nБеларусь ҳукумати мунозарали сайловлардан сўнг бошланган оммавий норозилик намойишлари фонида танқидий ва нодавлат оммавий ахборот воситалари ҳамда инсон ҳуқуқлари ташкилотларини ёпа бошлади.\nМухолифат ва Ғарб давлатлари сайловда Светлана Тихановская ғалаба қозонганига ишонади. Улар Лукашенкони сайлов натижаларини сохталаштиришда айбламоқдалар.\nЛукашенко норозилик намойишларини куч билан бостирди, минглаб одамни қамоққа улоқтирди ва қамалмаган мухолифат етакчиларининг аксариятини мамлакатни тарк этишга мажбур қилди.\nҒарб мамлакатлари сайлов натижаларини тан олишдан бош тортди ва Лукашенкони мамлакатнинг қонуний раҳбари деб ҳисобламайди. Бугунга қадар ушбу мамлакатлар Лукашенко, унинг айрим қариндошлари ва бошқа юқори лавозимли мулозимларга ҳамда мамлакат иқтисодиётининг муҳим тармоқларига қарши санкция жорий қилди.\nЯқинда Беларусь расмийлари Европа йўловчи учоғини Минскка қўнишга мажбурлаб, унинг бортидаги мухолифатчи блогерни қўлга олиши ортидан Европа Иттифоқи Минскка қарши янада кўпроқ санкция жорий қилди.


Шоҳжаҳон Эргашев иштирокидаги жанг биринчи раунддаёқ якунланди / Olamsport.com\nШоҳжаҳон Эргашев иштирокидаги жанг биринчи раунддаёқ якунланди\nАйни дақиқаларда АҚШнинг Айова штати Слоан шаҳрида профессионал бокс кечаси давом этмоқда.\nҲозиргина мағлубият ва муроса нималигини билмай келаётган ҳамюртимиз Шоҳжаҳон Эргашев рингга кўтарилди. Чарм қўлқоп устамиз фаолиятидаги 18-жангини мексикалик Адриан Эстреллага қарши ўтказди. Ўн раундга мўлжалланган жанг биринчи раунддаёқ якунланди. Ҳамюртимиз биринчи раундда рақибига чап қўли билан берган аниқ ва кучли зарбаси билан рақибини йиқитди. Шундан сўнг Эстрелла ўрнидан тура олмади.\nШу тариқа, Шоҳжаҳон фаолиятидаги 18-жангини нокаут билан якунлади. Маълумот учун, у проф рингда 18 маротаба жанг ўтказган ва уларнинг 16 тасида рақибларини нокаут эвазига мағлуб этган.\nҚайд этиш лозимки, Шоҳжаҳон ушбу жанггача ҳам биринчи ярим ўрта вазн тоифаси рейтингида рақибидан юқорида турганди.\nКутилмаган хабар! Шоҳжаҳон Эргашевнинг эртанги жанги бекор қилинди 4\nCoca Cola Суперлига. Бугун Қўқонда "Металлург", Муборакда "Бунёдкор" меҳмон бўлади 0\n18 янв 11:06:20\nZohir танқид билан ҳасадни фарқига бориб олинг. Агарда у чемпион бўлса ҲАММА ҲАР ДОИМ ХУРСАНД БЎЛАДИ. Менга шахсан унинг бир мухлиси сифитида бунақа жанглар керакмас. Шохжаҳонга доим омад тилайман.\n18 янв 10:03:29\nШохжахонга танла ракибингни дейишса уша камар эгаларини чакиради. Энди ракиб танлаш промоутерларида экан сабр киляпти. Ютаверса барибир тепага чикади ушанда мажбурий чемпионлик жанги булади. 2020 йил шу жангга харакат кил Эргашев\n18 янв 09:30:24\nШохжахоннинг жанги жуда тез тугаб қолганлиги ва рақибнинг Шохжахоннинг даражасидан анча пастлиги, барибир Шохни аниқ даражасини чамалаб олишга имкон бермади. Шохжахон кучли рақиб билан тушмас экан, барибир танаю-дашном ҳамда танқидлардан қутила олмайди. Фақат бир томонда ўсиш кузатилди. Яъни қизиққонлиги бир оз пасайгандек.\n18 янв 16:26:01\nЯна таниш билишчиликми ,Санжар умуман лойиқ эмас (\n18 янв 16:25:59\n18 янв 16:25:44\n18 янв 13:57:03\nРақиб қандай бўлишидан қатъий назар биринчи раунд, бу яхши натижа\n18 янв 12:07:49\nMurod Jo'rayev 29 g'alaba 24 nokautli g'alaba 4 mag'lubiyat bu sizningcha kuchsiz raqibmi??? 4 mag'lubiyatning faqat bittasi yaqqol mag'lubiyat qolganlari bahsli mag'lubiyat. Solishtiring\n18 янв 10:51:32\nSalbiy komentariya yozadiganlar chempion bo'lsa ham tirnoqni ichidan kir qiradi. Undan ko'ra omad tila, g'ururlanmaysani.\n18 янв 10:47:58\n18 янв 09:48:10\nBek.. Shu joyda bir uylab kuring Shox siznigcha urta muyona jangchi sifatida gavdalansa a raqibda,29 nakaut bor bu sizni ozroq uylashga majbur qiladigan raqamlar emasmi SHoH soxta emas bu kurinib turub di vatanga bulgan xurmatiga tasanno SHeR akaning ,,uzbegim ,,ashulasi ostida chiqishi endi ajoyib otasiga raxmat bugun unga 5\n18 янв 09:08:32


БАРГ БУЖМАЙИШИ – ЖИДДИЙ КАСАЛЛИК\nБарг бужмайиши – замбуруғли касаллик бўлиб, фақат шафтолига зарар етказади. Бундай касалликка чалинган барглар катталашади, қалинлашади, бужмаяди ва шакли бузилади. Улар жуда мўртлашиб, сарғиш-зангори ёки сарғиш-пушти тусга киради. Касалланган баргнинг тескари томонида оқ мумсимон ғуборга ўхшаган спораларни кўриш мумкин. Ўсув даврининг бошларидаёқ бужмайган барглар тўкилиб кетади. Зарарланган новдалар жуда нимжонлашиб, дастлабки совуқ тушиши биланоқ нобуд бўлади. Барги тўкилиб кетган дарахт жуда нимжонланиб, ўсиши секинлашади.\nНатижада мева куртаклари кам шаклланади, келгуси йил ҳосили камаяди, дарахтларнинг совуққа чидамлилиги сусаяди. Бу касаллик замбуруғлар таъсирида пайдо бўлади. Замбуруғнинг юқумли споралари зарарланган новдаларнинг куртак пўсти остида, шунингдек, зарарланган жойларида пайдо бўлган елим атрофида қишлайди. Баҳорги сернам ва салқин кунларда замбуруғ споралар орқали бошқа дарахтларга тарқалади.\nБарг бужмайишига қарши курашда ўрик дарахтининг доғланиш касаллигига қарши қўлланиладиган кураш ишлари олиб борилади. Касалланган шохлар қирқиб ташланади ва йўқотилади. Шафтоли дарахтларини ёшартириш мақсадида уларнинг 2-3 ёшли новда ва шохлари йил оралатиб қисқартириб турилади.


ЧЕГАРА МАСАЛАЛАРИ НИМА БЎЛАДИ? КОМИЛОВ: “ҲАЁТ МУРАККАБ...”\nЎзбекистон Республикаси Ташқи ишлар вазири Абдулазиз Комилов имзоланган ҳужжатлар устида узоқ ва пухта ишланганини билдирди ва журналист саволига қуйидагича жавоб қайтарди...\nАввал хабар берганимиздек, 10–11 ноябрь кунлари Самарқанд шаҳрида БМТ шафелигида ўтказилган “Марказий Осиё: Ягона тарих ва умумий келажак, барқарор ривожланиш ва тараққиёт йўлидаги ҳамкорлик” мавзуидаги халқаро конференцияда Ўзбекистон Республикаси, Қозоғистон Республикаси ва Туркманистон ўртасида уч давлатнинг чегаралари туташган нуқтаси жойлашган ўрнини аниқлаш ва унинг ҳудудида давлат чегараларини делимитация қилиш мақсадида уч томонлама ҳужжат имзоланди.\nБугун, 11 ноябрь куни Халқаро конференция ишининг якуни юзасидан ўтказилган Матбуот анжуманида Ўзбекистон Республикаси Ташқи ишлар вазири Абдулазиз Комиловга “Qalampir.uz” сайти раҳбари Қамариддин Шайхов қуйидаги савол билан мурожаат қилди:\n“Учала мамлакат ўртасида бирор муаммо чиқгудек бўлса, бу чегара юзасидан имзоланган янги ҳужжатга таъсир ўтказадими?”\nЎзбекистон Республикаси Ташқи ишлар вазири Абдулазиз Комилов ушбу ҳужжатлар устида узоқ ва пухта ишланганини айтар экан, саволга қуйидагича жавоб қайтарди:\nМамлакатлар ўртасида қандайдир тушунмовчилик ва муаммо чиқса, бу ҳужжатга ҳеч қандай таъсири бўлмайди. Уч томонлама шартнома мисолида олиб қарасак, шартнома икки давлат эмас, уч мамлакат ўртасида имзоланди. Бу ҳужжатлар ратификация қилингандан сўнг, биз уларни БМТга юборамиз. Бу эса ҳужжатни халқаро жиҳатдан кафолатлайди ва, шубҳасиз, буни бузишга ҳеч кимнинг ҳаққи йўқ.\nЧегараларни делимитация қилиш — бу жуда мураккаб ва жуда оғир жараён. Биз Қирғизистон билан 85 фоиз чегарамизни келишиб, делимитациядан ўтказдик. Лекин 15 фоизи қолди, бироқ бу ҳам осон иш эмас. Келажакда бу борадаги ҳамкорликни давом эттирамиз.\nЮқорида таъкидлаб ўтганимдек, чегара қисмларининг жуда оғир ҳудудлари бор. Қирғизистоннинг ичкарисида кичик-кичик анклавлар бор ва у ерда ўзбек аҳолиси яшайди. Хўш, нима қилиш керак? Тўғридан тўғри йўл йўқ, ё йўл очишимиз керак, ё ўзаро келушувга бориш керак. Уларнинг манфаатларини Ўзбекистон ҳимоя қилиши лозим.\nБу ерда гап фақат чегара эмас, 1 нафарми, 5 нафарми, ўша ердаги Ўзбекистон фуқаролари ҳақида кетяпти. Биз уларнинг манфаатларини ҳимоя қилиб, керакли шароитларни яратиб беришимиз керак.\nАлбатта, имзоланган ҳужжатлар юзасидан шубҳалар туғилиши табиий. Бу ҳужжатларни кичик гуруҳ имзолаётгани йўқ. Биринчидан, ҳукумат иштироки бор. Иккинчидан, бу ҳужжат парламентдан ратификациядан ўтади. Учинчидан, ҳужжат БМТга топширилади. БМТ эса шубҳа уйғонмаслигига кафолат беради. Ҳаёт мураккаб, буёғини кўрамиз...”


Эмлаш рўзани бузадими? Фатво ҳайъати жавоб берди - UzNews.uz\n12 апреля, 09:40 637 0\nЎзбекистон мусулмонлари идораси Фатво ҳайъати Рамазон ойида COVID-19’га қарши эмланиш рўзани бузиш-бузмаслигига ойдинлик киритди.\nЎзбекистон мусулмонлари идораси Фатво ҳайъати короновирусга қарши оммавий эмлаш Рамазон ойида ҳам давом этиши, кундузи олинган эмлаш рўзани бузиш-бузмаслиги ҳақида маълумот берди.\n“Бугунги кундаги тўрт мазҳаб уламолари тери ости, мушаклар ораси ёки ёнбошга укол қилиш билан рўза бузилмаслигига иттифоқ қилишган. Чунки рўзани еб-ичиш маъносидаги нарсалар бузади. Еб-ичиш эса одатий йўллар орқали бўлади. Тери тешикларидан ёки ноодатий йўллардан терининг орасига бирор нарса кириши, масалан, илон чақиб олиши (томирдан чақса ҳам), совуқ сувда ғусл қилиш натижасида бадан орасидан ичкарига сув ўтиши рўзани очмаслигига барча уламолар иттифоқ қилишган.\nЭнди айнан коронавирусга қарши эмлашга келсак, у ҳам тери ости ва мушакка қилинадиган уколлардан бири. Бунинг устига озиқлантирувчи эмас. Юқоридаги фатволарга биноан, рўзадор ҳолда ҳам уни олиш жоиз, бу иш рўзани бузмайди" - дейилади хабарда.\nҚайд этилишича, ушбу масалада қатор фатво уюшмалари — хусусан, Қувайт вақф вазирлиги, Иордания фатво уюшмаси, Саудия умумий муфтийси ва катта уламолар ҳайъати раиси Шайх Абдулазиз Оли Шайх, Азҳар халқаро электрон фатво маркази, “Дорул ифто” (Миср) фатво маркази ўз фатволарини эълон қилишди.\nУлар рўзадор киши эмлаш олиши рўзани бузмаслигига фатво бердилар. Чунки рўзани бузувчи нарсалар одатий йўллардан кириб, ошқозонга етиб боради. Эмлашда эса еб-ичиш маъноси йўқ ва у одатдаги йўллардан танага кирмайди. Балки ноодатий бўлган тери остидан кириб боради.\nЭслатиб ўтамиз, Ўзбекистонда Рамазон ойи 13 апрелдан бошланади.\n5 мая, 20:19 1048 0\n5 мая, 12:34 1019 0\n5 мая, 13:48 781 0\n6 мая, 08:56 440 0\n03 Мая, Понедельник 476 0\n09 Апреля, Пятница 2936 0\n19 Апреля, Понедельник 2818 0\n01 Мая, Суббота 2033 2


Jamiyat faoliyati va maksadlari | Jizzax HETK\nЖамиятнинг ташкил қилинишидан мақсад — хўжалик фаолиятини амалга ошириш учун қатнашчиларнинг ўз пул маблағларини жалб этиш йўли билан акцияларни чиқариш, хўжалик ҳисоби ва ўзини-ўзи молиявий таъминлаш тамойилларида фойда олиш мақсадида ва олинган фойдани ишлаб чиқаришни ривожлантиришга тақсимлаш, Жамият акциядорларининг ижтимоий ва иқтисодий шароитларини яхшилаш.\nЖамият электр энергиясини истеъмолчиларга тақсимлаш ва сотишни амалга оширади. Шунингдек Жамият қуйидаги фаолиятни амалга оширади:\nэлектр энергиясининг ягона харид қилувчисидан шартнома асосида электр энергияси олади;\nтехник жиҳатдан фойдаланиш қоидаларига мувофиқ ўз электр тармоғи хўжалиги объектларидан фойдаланишини ва уларнинг таъмирланишини ташкил этади;\nэлектр энергиясини истеъмол қилувчи электр қурилмаларини белгиланган тартибда ҳудудий электр тармоқларига улаш учун истеъмолчиларга техник шартлари беради.\nЖамият қонун ҳужжатларига мувофиқ бошқа фаолиятни ҳам амалга ошириши мумкин.\nФаолиятнинг махсус рухсат олишни (лицензиялашни) талаб қиладиган айрим турлари махсус рухсатнома (лицензия) олингандан сўнг амалга оширилади.\nЖамият Ўзбекистон Республикаси Вазирлар Маҳкамаси томонидан белгиланган тартибда хусусий операторга туман, шаҳар доирасида электр энергиясини сотишнинг айрим масалаларини топшириши мумкин.\nЭлектр таъминоти корхоналари жамиятнинг электр энергиясини туман, шаҳар, ишлаб чиқариш зонаси доирасида истеъмолчиларга тақсимлаш ва сотишни амалга оширувчи бўлинмаларидир.\nтехник жиҳатдан фойдаланиш қоидаларига мувофиқ ўз электр тармоғи хўжалиги объектларидан фойдаланишни ва уларнинг таъмирланишини ташкил этади;\nЎз фаолиятини амалга ошириш учун ва жамият олдида турган масалаларни ҳал қилиш мақсадида, жамият қуйидаги ҳуқуқларга эгадир:\nўз номидан битимлар, шартномалар тузиш, мулкий ва ўз номулкий ҳуқуқларни сотиб олиш ва мажбуриятлар бўйича жавобгар бўлиш, Ўзбекистон Республикаси ҳудудида ва ундан ташқарида амалдаги қонунчилик билан белгиланган тартибда судда, хўжалик ва ҳакамлик судларида даъвогар бўлиш;\nшартномалар асосида мутахассисларни жалб этиш, шу жумладан хорижий;\nамалдаги қонунчиликка риоя қилган ҳолда, хорижий шериклар билан шартномалар, битимлар ва бошқа хил ҳуқуқий ҳужжатларни тузиш;\nимпорт бўйича хомашё, материаллар, эҳтиёт қисмлар, ускуналар ва бошқа маҳсулотни сотиб олиш учун сармоядорларнинг маблағларини, шу жумладан валюта маблағларини жалб қилиш;\nЎзбекистон Республикаси ҳудудида кўчар ва кўчмас мулкни ўз мулки сифатида сотиб олиш ва ижарага бериш;\nбелгиланган тартибда банкларда ҳар қандай ҳисобларни, шу жумладан валюта ҳисобларини очиш, ссудалар ва банк кредитларини олиш, қонунчиликка мувофиқ равишда ҳар қандай шаклда маблағларни ўтказиш ва акцептлаш, қимматли қоғозларни чиқариш, сотиб олиш ва жойлаштириш;\nамалдаги қонунчиликка мувофиқ, мустақил равишда ўз балансидан мол- мулкни, қарзларни, камомадни ва бошқа исрофларни ўчириш.


САМАРҚАНД МЕҲМОНЛАРНИ ЧОРЛАЙДИ | Хабарлар | Самарқанд вилояти ҳокимлиги\nСАМАРҚАНД МЕҲМОНЛАРНИ ЧОРЛАЙДИ\nЯна бир неча кундан сўнг Самарқанддаги улуғвор Регистон майдони узра дунё халқлари куй-қўшиқлари янграйди. Президентимиз Ислом Каримов ташаббуси билан ташкил этилган “Шарқ тароналари” халқаро мусиқа фестивали бу йил ўнинчи бор ўтказилади.\nШарқ гавҳари, ер юзининг сайқали бўлган қадимий ва ҳамиша навқирон Самарқандда мазкур нуфузли санъат байрамига қизғин ҳозирлик кўрилмоқда.\nБу ҳақда ЎзА мухбири Самарқанд шаҳар ҳокими Акбар Шукуров билан суҳбатлашди.\n– Дунёнинг албатта бориб кўриш шарт бўлган шаҳарлари қаторида турувчи Самарқандда ўтказилаётган “Шарқ тароналари” халқаро мусиқа фестивали бугун жаҳондаги йирик ва нуфузли санъат байрамига айланди. Муҳтарам Президентимиз ташаббуси билан бундан 18 йил олдин ташкил этилган ва ўз олдига дунё халқларининг миллий мусиқа ва қўшиқчилиги дурдоналарини кенг оммалаштириш, асраб-авайлаш ва такомиллаштириш, ўсиб келаётган ёш авлодни миллий қадриятларга муҳаббат руҳида тарбиялаш, турли миллат ва элатларни санъат воситасида бирлаштириш каби мақсадлар қўйилган фестиваль қисқа даврда халқаро миқёсда кенг оммалашиб, унда ер юзининг барча қитъаларидан вакиллар қатнашмоқда.\nМазкур санъат форумининг ЮНЕСКО шафелигида ўтиши унинг нуфузи ва даражаси юксаклигидан далолат беради. Буни фестивалга қизиқиш йилдан-йилга ортиб бораётгани ва шу пайтга қадар дунёнинг тўқсонга яқин давлати вакиллари анжуманда ўз санъатини намоён этганида ҳам кўриш мумкин.\nБу галги фестивалда сайёрамизнинг олтмишдан ортиқ мамлакатидан санъаткорлар, мусиқашунос олимлар қатнашиш истагини билдирган. Бир қатор халқаро ташкилотлар, давлатлардан ҳам расмий меҳмонлар келиши кутилмоқда. Бу биз – мезбонлардан фестивалга муносиб ҳозирлик кўриш, халқимизга хос меҳмондўстлик ва санъатсеварлик фазилатларини тўла намоён этишни, юртимиздаги бунёдкорлик ишлари, ободлик самараларини кўрсатиб беришни тақозо этади.\nАсосий тадбирлар ўтказиладиган Регистон майдони давлатимиз раҳбари ташаббуси билан таъмирланиб, ободонлаштирилгач, бу ерда амфитеатр ташкил этиш учун ҳар томонлама қулай шароит ва имкониятлар яратилди. Мажмуанинг кириш қисми ва унинг атрофи, Шердор, Тиллакори, Улуғбек мадрасалари олдидаги улкан майдон бутунлай ўзгача кўриниш олди. Ҳозир майдон ўртасида аввалгилардан 25 фоиз кенг саҳна ўрнатилган ва бу ерда фестивалнинг тантанали очилиш маросимига қизғин ҳозирлик кўрилмоқда. Саҳнагача бўлган 24 зинадан иборат супаларда томошабинлар учун ўриндиқлар ўрнатилади. Мажмуанинг уч мадрасасига туташиб кетган саҳна амфитеатрнинг барча тарафидан яққол кўзга ташланади.\nБу йилги фестиваль олдидан Регистон мажмуаси ва амфитеатрни ёритиш тизими ҳам энг сўнгги русумдаги технологиялар асосида бутунлай янгидан яратилмоқда. Германиянинг “Adhoc” компанияси ва “Тошшаҳарнур” корхонаси мутахассислари томонидан асосий юмушлар бажарилиб, замонавий ёритиш воситалари ўрнатилмоқда. Мазкур янги тизим асосидаги ёритиш жараёни ва ранглар шоуси иккита катта мониторда 3D форматда намойиш этилади.\n– Маълумотларга кўра, бу галги фестиваль қатнашчилари кўрик-танлов жараёнидан ташқари вақтда Самарқанд шаҳри ва бир қатор туманлардаги маданият ва истироҳат боғлари, маҳаллалар, мусиқа ва санъат мактабларида ҳам ўз дастурларини намойиш этиши режалаштирилган экан. Бунинг учун қандай тайёргарлик ишлари олиб борилмоқда?\n– Ҳақиқатдан ҳам, фестиваль иштирокчилари Регистондаги асосий саҳнада танлов доирасидаги чиқишлар билан чекланиб қолмай, Самарқанд шаҳри ва Оқдарё, Жомбой, Самарқанд, Тайлоқ, Ургут, Пайариқ, Пастдарғом туманларида ҳам концерт дастурларини намойиш этади. Бу анъана аввалги фестивалларда ҳам ўз ифодасини топган бўлса-да, жорий йилда тадбирлар ўтказиладиган масканлар анча кўп. Вилоят бўйича ўттиздан ортиқ жойда ижодий учрашувлар ўтказиш кўзда тутилган.\nСамарқанд шаҳрида 15 га яқин истироҳат боғи, хиёбон ва амфитеатрлар, маҳаллалар маркази, болалар мусиқа ва санъат мактаблари ва йирик корхоналарда меҳмонлар иштирокида тадбирлар ўтказилади. Бунинг учун мазкур объектлар ва улар атрофини, шунингдек, шаҳримиздаги тарихий обида ва муқаддас қадамжоларни ободонлаштириш, фестиваль руҳига мос безатиш ишлари олиб борилмоқда.\nКўксарой майдони, Амир Темур, Руҳобод хиёбонларида кенг кўламли ободонлаштириш ишлари амалга оширилиб, янги, замонавий фавворалар ташкил этилди. Яқинда Чашма маҳалласида анча вақтдан буён эътибордан четда қолиб келаётган маскан ободонлаштирилиб, маҳалла маркази ва кўркам хиёбон ташкил этилди. Бу ерда ҳам янги фаввора ишга туширилди. Умуман, шаҳарда мавжуд қирққа яқин фавворанинг ҳолати ўрганилиб, тўлиқ ишлаши таъминланмоқда. Мусиқали ва рангли фавворалар фестиваль руҳига мос ҳолга келтириб қўйилди.\nШаҳарни фестивалга оид панно ва баннерлар, кўргазмали воситалар билан безатиш, тунги чироқлар ва иллюминация воситалари ўрнатиш, гул кўчатлари ўтқазиш борасида ҳам кенг кўламли ишлар амалга оширилмоқда. Ҳозирга қадар Самарқанд халқаро аэропорти ва темирйўл вокзали, Регистон, Даҳбед, Бўстонсарой, Ибн Сино, Мирзо Улуғбек, Беруний кўчалари, Университет хиёбони, Кўксарой майдонида бу борада белгиланган юмушлар бажарилди. Шаҳардаги бекатлар ва жамоат транспортига “Шарқ тароналари” рамзи акс этган баннерлар жойлаштирилди. Йўллар атрофи, боғ ва хиёбонларда салвия, райҳон, гултожихўроз, питунья, виола каби 1 миллион 250 минг дона гул кўчатидан иборат янги гулзорлар барпо этилди.\n– Фестиваль иштирокчилари сафининг йил сайин кенгайиб бораётгани уларни муносиб кутиб олиш ва меҳмонхоналарга жойлаштириш, замонавий сервис хизматлари кўрсатишда катта масъулият талаб қилади. Бу борада қандай чора-тадбирлар кўрилмоқда?\n– Бу масала доимий эътиборимизда. Фестивалга тайёргарлик кўриш ва уни ўтказиш бўйича вилоят ишчи гуруҳи томонидан 17 гуруҳ шакллантирилиб, уларнинг ҳар бирига иштирокчиларни кутиб олиш, меҳмонхоналарга жойлаштириш, овқатлантириш, транспорт хизмати кўрсатиш, гид-таржимонлар билан таъминлаш, вилоят бўйлаб саёҳатлар уюштириш, илмий-назарий конференцияни юқори савияда ўтказиш, ижодий учрашувлар ташкил этиш каби йўналишлар бўйича вазифалар белгилаб берилган.\nКези келганда таъкидлаш керакки, бугунги кунда шаҳримиздаги меҳмонхоналарда нафақат фестиваль иштирокчилари ва меҳмонларини, балки мазкур санъат байрамини томоша қилиш учун келадиган хорижлик ва маҳаллий сайёҳларни ҳам қабул қилиш имконияти мавжуд. Тўқсондан ортиқ меҳмонхона ҳар томонлама юқори сифатли сервис хизмати кўрсатишга тайёр.\nБир сўз билан айтганда, бугун Самарқандда “Шарқ тароналари” Х халқаро мусиқа фестивалини ҳар қачонгидан ҳам юқори савияда ўтказишга тайёргарлик қизғин давом этмоқда. Бу юртимизга соз кўтариб келган санъаткорлар, маданият намояндалари, азиз меҳмонларнинг бетакрор Ватанимиз ҳақида бой ва унутилмас таассуротларга эга бўлиши ва юртимизга қизиқишини ошириши шубҳасиз.\nОхирги ўзгариш: 10/08/2015 22:29. Кўрилганлиги: 1276\nМатериал манзили: https://samarkand.uz/press/news/samarqand-mehmonlarni-chorlaydi


(2) Одамлар «иймон келтирдик» дейишлари ила имтиҳон қилинмай тарк этилишларини ўйладиларми?\n(Иймон калимасини оғизда айтиш осон. Ҳар ким ҳам, иймон келтирдим, деб айтавериши мумкин. Аммо тил билан айтилган калима дилдан чиққанми ёки йўқми, буни аниқлаш учун банда синов-имтиҳондан ўтиши керак.)\n(3) Ва, батаҳқиқ, Биз улардан олдингиларни ҳам имтиҳондан ўтказганмиз. Бас, Аллоҳ, албатта, содиқ бўлганларни ҳам билажак, ёлғончиларни ҳам билажак.\n(4) Ёки ёмонликларни қиладиганлар биздан қочиб қутулишни ўйлайдиларми? Қилган ҳукмлари қандай ҳам ёмон-а?!\n(5) Ким Аллоҳга рўбарў бўлишдан умидвор бўлса, албатта, Аллоҳ белгилаган вақт келгувчидир. У ўта эшитгувчи ва ўта билгувчидир.\n(6) Ким жиҳод қилса, бас, албатта, ўз фойдаси учун жидду жаҳд қилур. Албатта, Аллоҳ барча оламлардан беҳожатдир.\n(7) Иймон келтириб, яхши амаллар қилганларнинг ёмонликларини албатта ўчирурмиз ва уларни қилган амалларининг энг яхшиси ила мукофотлармиз.\n(8) Ва инсонга ота-онасига яхшилик қилишни тавсия қилдик. Агар улар сенинг ўзинг билмаган нарсани Менга ширк келтиришинг учун жиҳод қилсалар, бас, уларга итоат қилма. Қайтишларингиз Менгагинадир. Бас, сизларга қилган нарсаларингиз хабарини берурман.\n(9) Иймон келтириб, яхши амаллар қилганларни солиҳлар қаторига қўшурмиз.\n(10) Ва одамлардан, Аллоҳга иймон келтирдик, дейдиган, сўнгра Аллоҳнинг йўлида озорланса, одамларнинг фитнасини Аллоҳнинг азобидек қабул қиладиганлари ҳам бор. Агар Роббинг томонидан нусрат келса, улар, албатта, биз сиз билан бирга эдик, дерлар. Аллоҳ оламларнинг кўксиларидаги нарсаларни ўта билгувчи Зот эмасми?!\n(Бундай одамлар, иймон калимасини айтсак бўлди, ҳамма нарса ўз-ўзидан бўлаверади, ҳеч қандай ёмонлик етмайди, деб тасаввур қиладилар. Одамларнинг фитнасини Аллоҳнинг азоби деб билади. Чидай олмай, турли ҳолатларга тушади ва иймондан қайтади.)\n(11) Албатта, Аллоҳ иймон келтирганларни ҳам яхши билур, мунофиқларни ҳам яхши билур.\n(12) Ва куфр келтирганлар иймон келтирганларга: «Бизнинг йўлимизга эргашинглар, хатоларингизни биз кўтарайлик», дерлар. Ҳолбуки, улар аларнинг хатоларидан ҳеч бир нарсани кўтаргувчи эмаслар. Албатта, улар ёлғончилардир.\n(13) Албатта, улар ўз юкларини ҳам, у юклар билан бирга бошқа юкларни ҳам кўтарурлар. Албатта, қиёмат кунида уйдириб юрган нарсалари ҳақида сўралурлар.\n(Оятдаги «юк»дан мурод гуноҳдир. Албатта, кофирлар гуноҳлари юкини кўтарадилар, шу билан бирга, ўз иғволари билан йўлдан урган одамларнинг гуноҳларини ҳам кўтарурлар. Аммо бу нарса уларнинг иғвосига учганларнинг гуноҳини енгиллатмайди, улар ҳам қилмишларига яраша жазоларини тортадилар.)\n(14) Ва, батаҳқиқ, Биз Нуҳни қавмига Пайғамбар этиб юбордик. Бас, у улар ичида эллик йили кам минг йил турди. Сўнгра уларни золим бўлган ҳолларида тўфон олди.\n(Бир одамнинг минг йилдан ортиқ ҳаёт кечиргани кўпларга ғалати туюлиши мумкин. Лекин бу нарса инкор қилиб бўлмайдиган ҳақиқатдир. Қуръони Каримда келган хабарни инкор қилган одам кофир бўлади. Айни чоқда, бу ҳол ақл тарозусида тортса бўладиган оддий бир иш. Қадимда кишиларнинг умрлари узун бўлгани ҳаммага маълум. Бунинг устига, оз сонли жонзотларнинг умри узун, адади кўпларники қисқа бўлиши ҳам тажрибада кўрилган. Нуҳ алайҳиссалом инсоният тўфон туфайли қирилиб кетган бир даврда яшаганликлари эътиборга олинса, мазкур умрузоқлик оддий бир ҳол экани билинади.)\n(15) Бас, Биз у(Нуҳ)га ва кема соҳибларига нажот бердик ва у(кема)ни оламларга оят-белги қилдик.\n(16) Ва Иброҳимни (юбордик). Ўшанда у ўз қавмига: «Аллоҳга ибодат қилинглар ва Унга тақво қилинглар. Бундай қилишингиз, агар билсангиз, сиз учун яхшидир.\n(Иброҳим алайҳиссалом қавмларига илоҳий даъватни жуда содда қилиб тушунтирдилар. Аллоҳга ибодат қилинглар, бошқага эмас, Аллоҳдан қўрқинглар, бошқадан эмас, дедилар. Демак, қиладиган ҳар бир ишингиз Аллоҳнинг розилигини топиш учун бўлсин. Ҳар лаҳзада Аллоҳга тақво қилиб туринг. Ана шунда мақсадга эришасиз.)\n(17) Албатта, сизлар Аллоҳни қўйиб, бутларга ибодат қилмоқдасиз ва уйдирмалар тўқимоқдасиз, холос. Албатта, Аллоҳдан ўзга ибодат қилаётган нарсаларингиз сизга ризқ беришга молик эмаслар. Ризқни Аллоҳнинг ҳузуридан истанглар. Унга ибодат ва шукр қилинглар. Унгагина қайтарилурсиз.\n(18) Агар сизлар ёлғончи қилсангиз, бас, сиздан олдинги умматлар ҳам ёлғончи қилганлар. Пайғамбар зиммасида очиқ-ойдин етказишдан бошқа нарса йўқ», деди.\n(19) Аллоҳ махлуқни аввал бошдан қандай яратишини, сўнгра уни яна қайтаришини кўрмайдиларми?! Албатта, бу Аллоҳ учун осондир.\n(Ҳар лаҳзада Аллоҳ таоло турли мавжудотларни йўқдан бор қилаётгани кўрилади. Дунёда пайдо бўлаётган ҳар бир янги нарсани Аллоҳ таоло яратаётгани аниқ. Буни тушуниб етмоқ лозим. Ўша янги пайдо бўлаётган махлуқотлардан, мавжудотлардан энг кичигини, энг соддасини, энг оддийини ҳам одамзот ярата олмайди. Барча инсонлар тўпланиб уринсалар ҳам, бу ишнинг уддасидан чиқа олмайдилар. Бу ҳам тажрибадан ўтган ҳақиқат. Инсон энди шу ҳақиқатни тан олиши лозимки, ана ўша барча махлуқотларни йўқдан бор қилган Зотга уларни қиёматда яна қайта тирилтириш жуда ҳам осон. Чунки йўқдан бор қилган Зотга борни қайтариш ҳеч гап эмас.)\n(20) Сен: «Ер юзида сайр этиб юринглар ва махлуқотларни У зот аввал бошдан қандай яратганига назар солинглар. Сўнгра Аллоҳ охират ҳаётини пайдо қилур. Албатта, Аллоҳ ҳар бир нарсага қодирдир», деб айт.\n(21) Кимни хоҳласа, азоблайдир, кимни хоҳласа, раҳим қиладир. Унгагина қайтарилурсиз.\n(22) Сиз на ер юзида ва на кўкда У зотни ожиз қолдиргувчи эмассиз. Сизга Аллоҳдан ўзга дўст ҳам, ёрдамчи ҳам бўлмас.\n(Cиз Ер юзида ҳам, кўкда ҳам Аллоҳни ожиз қолдириб, қочиб қутула олмайсиз. Унга қайтиб боришингиз, жазоингизни олишингиз турган гап.)\n(23) Аллоҳнинг оятларига ва Унга рўбарў бўлишга куфр келтирганлар, ана ўшалар Менинг раҳматимдан ноумид бўлдилар. Ана ўшаларнинг ўзларига аламли азоб бор.\n(Ҳа, бу дунёда фақат кофиргина Аллоҳнинг раҳматидан ноумид бўлади. Чунки у ўзининг кофирлиги туфайли Аллоҳ билан бўлган алоқасини узади. )\n(24) Унинг қавмининг жавоби: «Уни ўлдиринглар ёки ўтда ёқинглар!» дейишларидан бошқа нарса бўлмади. Бас, Аллоҳ уни ўтдан қутқарди. Албатта, бунда иймон келтирадиган қавмлар учун оят-белгилар бордир.\n(25) У: «Сизлар, албатта, ҳаёти дунёдаги ўзаро дўстлигингиз учун Аллоҳни қўйиб, бутларни тутдингиз. Сўнгра, қиёмат кунида баъзингиз баъзингизга куфр келтирурсиз ва баъзингиз баъзингизни лаънатларсиз. Ва жойингиз дўзахдир. Ҳамда сизга нусрат бергувчилар бўлмас.\n(26) Бас, унга Лут иймон келтирди ва: «Албатта, мен Роббимга ҳижрат қилгувчиман. Албатта, У Азийз ва Ҳакиймдир», деди.\n(Яъни, Иброҳим алайҳиссаломга Лут иймон келтирди. Лут алайҳиссалом Иброҳим алайҳиссаломга жиян бўлар эди. Лут алайҳиссалом амакилари Иброҳим алайҳиссаломга иймон келтирган биринчи одам бўлдилар. Шунингдек, Иброҳим алайҳиссаломга хотинлари Биби Сора ҳам иймон келтирган эдилар. Тафсирчи уламоларимиз оятдаги «Албатта, мен Роббимга ҳижрат қилгувчиман» жумласини ким айтгани тўғрисида икки хил фикр билдирганлар. Баъзилари, бу гапни Лут алайҳиссалом айтган, десалар, кўплари, Иброҳим алайҳиссалом айтган, дейдилар. Нима бўлганда ҳам, Аллоҳга ҳижрат қилиш, дунёдаги барча нарсани ташлаб, Аллоҳ таолога томон интилиш туйғуси Иброҳим алайҳиссаломда ҳам, Лут алайҳиссаломда ҳам кучли бўлган. Аллоҳ таолонинг азиз-ғолиб, барчадан устун эканлигига ва ҳар нарсани ҳикмат билан қилишига ҳам уларнинг ишончлари юқори даражада бўлган.)\n(27) Биз унга Исҳоқни ва Яъқубни бахш этдик ва Пайғамбарлик ҳамда китобни унинг зурриётида бўладиган қилдик. Унга бу дунёда ажрини бердик. Албатта, у охиратда солиҳлардан бўлгай.\n(28) Ва Лутни (ҳам юбордик). Ўшанда у ўз қавмига: «Албатта, сиз ўзингиздан олдин ўтган оламлардан ҳеч ким қилмаган фоҳиша ишни қилмоқдасиз.\n(29) Сизлар эркакларга яқинлик қилиб, йўлни кесасизми ва йиғинларингизда мункар иш қилурмисиз?!» деди. Унинг қавмининг жавоби: «Агар ростгўйлардан бўлсанг, бизга Аллоҳнинг азобини келтир», дейишдан бошқа бўлмади.\n(30) У: «Эй Роббим, менга бузғунчи қавмларга қарши Ўзинг нусрат бер», деди.\n(Бу бузғунчи қавмга ҳеч қандай насиҳат, даъват фойда бермади. Энди, уларга қарши Аллоҳнинг Ўзи нусрат бермаса, бошқа илож йўқ эди. Аллоҳ Лут алайҳиссаломнинг бу дуоларини қабул этди. Фоҳишачи қавмни ҳалок қилиш учун фаришталарни юборди. Ўша фаришталарга йўл-йўлакай Иброҳим алайҳиссаломга фарзанд кўришлари ҳақидаги башорат-хушхабарни етказиш ҳам топширилган эди. Шу мақсад ила улар аввал Иброҳим алайҳиссалом ҳузурларига келдилар.)\n(31) Бизнинг элчиларимиз Иброҳимга хушхабарни келтиришганида: «Албатта, биз ушбу шаҳар аҳлини ҳалок қилгувчидирмиз. Албатта, унинг аҳли зулм қилгувчилардан бўлдилар», дедилар.\n(32) У: «Унда Лут бор-ку?!» деди. Улар: «Биз унда ким борлигини яхши билурмиз. Биз, албатта, унга ва унинг аҳлига нажот берурмиз. Магар, унинг хотини ҳалок бўлгувчилардан бўлгандир», дедилар.\n(33) Элчиларимиз Лутга келишганида, у улар сабабли маҳзун бўлди ва келишларидан юраги сиқилди. Улар: «Сен хавфсирама ва маҳзун ҳам бўлма, албатта, биз сени ва аҳлингни қутқаргувчилармиз. Магар, хотининг ҳалок бўлгувчилардан бўлгандир.\n(Лут алайҳиссаломнинг Аллоҳ юборган фаришталарни кўриб хафа бўлишларига сабаб бор эди. Аввалло, элчи-фаришталар навқирон ҳуснли йигитлар қиёфасида келган эдилар. Қолаверса, Лут алайҳиссалом уларнинг элчи-фаришталар эканидан ҳали-ҳануз хабар топмаган эдилар. Шунинг учун ёш ва чиройли меҳмон йигитларга жиноятчи қавм тажовуз қилиб, мезбон Лут алайҳиссаломни шарманда этишлари мумкин эди. Шу сабабли Лут алайҳиссалом уларни кўриб маҳзун бўлдилар ва юраклари сиқилди.)\n(34) Албатта, биз ушбу шаҳар аҳолиси бошига, фосиқлик қилганлари туфайли, осмондан азоб туширгувчимиз», дедилар.\n(35) Батаҳқиқ, Биз ундан ақл юритгувчи қавмлар учун очиқ-ойдин оят-белгилар қолдирганмиз.\n(Лут қавмидан, улар яшаб ўтган диёрдан уларнинг жиноятлари оқибати нима билан тугаганини эслатиб турувчи нишоналар қолдирилгандир. Бу нишоналар ўша қавм ҳақидаги қисса, оят ва эсдаликлар бўлиши мумкин. Шунингдек, улар яшаб ўтган юртнинг қолдиқлари ҳам бўлиши мумкин. Ўлик денгиз ҳудудида Садум шаҳрининг қолдиқлари топилган, ҳозирда кўпчилик бориб кўрмоқда.)\n(36) Ва Мадянга биродарлари Шуъайбни (юбордик). Бас, у: «Эй қавмим, Аллоҳга ибодат қилинг, охират кунидан умидвор бўлинг ва ер юзида бузғунчилик ила ҳаракат қилиб юрманг», деди.\n(Шуайб алайҳиссалом ҳам, Иброҳимг алайҳиссаломнин зурриётларидан чиққан араблардандирлар.)\n(37) Бас, уни ёлғончига чиқардилар. Шунда уларни бир силкиниш тутди ва диёрларида чўккалаб қолдилар.\n(Мадян аҳлининг қай тарзда ҳалокатга учрагани ҳақидаги хабар тафсилоти бошқа сураларда ўтди. Аввал уларга қаттиқ ва даҳшатли овоз келиб, қалбларини ёриб юборди. Кейин кучли зилзила бўлиб, уларни тутдек тўкиб қўйди. Ҳаммалари турган жойларида чўккалаб қолиб, ҳалок бўлдилар. Бу ҳалокат уларнинг иймон йўлига юрмаганликларининг жазоси эди.)\n(38) Ва Од ва Самудни (ҳам ҳалок этдик). Батаҳқиқ, бу сизга уларнинг масканларидан аён бўлиб турибди. Шайтон уларга амалларини зийнатлаб кўрсатиб, уларни йўлдан тўсди. Ҳолбуки, улар кўриб-билиб тургувчи эдилар.\n(39) Қорун, Фиръавн ва Ҳомонларни (ҳам ҳалок қилдик). Батаҳқиқ, Мусо уларга очиқ-ойдин ҳужжатлар келтирди. Бас, улар ер юзида мутакаббирлик қилдилар ва қочиб қутулгувчи бўлмадилар.\n(40) Улардан ҳар бирини гуноҳи туфайли тутдик. Бас, улардан баъзилари устига тош ёғдирдик, баъзиларини қичқириқ ушлади, баъзиларини ерга юттирдик ва баъзиларини ғарқ қилдик. Аллоҳ уларга зулм этгувчи бўлмади, лекин улар ўзларига зулм этдилар.\n(41) Аллоҳни қўйиб, ўзга дўстлар тутганларнинг мисоли ўзига уй тутган ўргимчакка ўхшайдир. Ҳолбуки, энг заиф уй ўргимчакнинг уясидир. Кошки, билсалар эди.\n(Аллоҳдан ўзганинг йўлини тутганлар, унинг уйидан ўзга уйда яшашни ихтиёр қилганлар ўзларининг ўргимчак уясида яшашни ихтиёр қилаётганларини кошки билсалар эди. Уларнинг тузган тузумлари худди ўргимчак уясига ўхшаб, ўта нимжон эканини билсалар эди. Такаббурликлари ила Аллоҳ қуриб берган улуғвор қасрни инкор этиб, ўргимчак уясида яшашни ихтиёр қилаётганларини билсалар эди. Бу ҳақиқатни биладиларми, билмайдиларми — уларга фарқи йўқ.)\n(42) Албатта, Аллоҳ улар Ўзидан бошқа нима нарсага дуо қилаётганларини яхши биладир. Ва У азийз ва ҳакийм Зотдир.\n(43) Ушбу мисолларни Биз одамлар учун келтирурмиз. Лекин уларга олимлардан ўзгаларнинг ақллари етмас.\n(Ҳа, Аллоҳ таоло келтираётган мисолларни ақлли кишиларгина тўла тушуниб етадилар. Ундан ўзларига ибрат оладилар. Ақлсизлар эса, бу мисолларни тушуниш ўрнига Макка мушриклари каби: «Муҳаммаднинг Робби пашша ва ўргимчакни гапириб юрибди», деб масхара қиладилар.)\n(44) Аллоҳ осмонлар ва ерни ҳақ ила яратгандир. Албатта, бунда мўминлар учун оят-белги бордир.\n(45) Сенга китобдан ваҳий қилинган нарсани тиловат қил ва намозни тўкис адо эт, албатта, намоз фоҳиша ва мункар ишлардан қайтарур. Албатта, Аллоҳнинг зикри буюк ишдир. Аллоҳ нима қилсангиз, билур.\n(Қуръонни тиловат қилиб, кишиларга етказиш Ислом даъватининг асосий омилидир. Ушбу илоҳий китоб маъноларини кишиларга етказиш, унинг таълимотларига амал қилишга чақириш даъватчининг асосий иши бўлмоғи лозим. Биз «намозни тўкис адо эт» деб таржима қилган жумлани тўридан-тўғри, сўзма-сўз ўзбекчага ағдарадиган бўлсак, «намозни тик турғиз» бўлиб чиқади. Демак, намозни ўқиш билан намозни тик турғизиш, яъни тўкис адо этиш орасида фарқ бор. Аллоҳ таоло Пайғамбар алайҳиссалоту вассаломга намоз ўқи деб эмас, намозни тўкис адо эт, деб хитоб қилмоқда. Мана шу нуқтадан кимнинг намози ҳақиқий, кимники сохта эканини билиб оламиз. Намозни ҳамма ҳам ўқийверади, лекин намозхон фоҳиша ва мункар ишлардан қайтмаса, унинг ўқиган намози ҳақиқий бўлмайди. Қачонки намозхон намозни тўкис адо қилса, фоҳиша ва мункар ишлардан қайтади.)\n(46) Сизлар аҳли китобларнинг зулм қилганларидан бошқалари билан фақат яхши услубда мужодала этинглар ва уларга: «Биз ўзимизга нозил қилинган ва сизга нозил қилинган нарсага иймон келтирдик, бизнинг илоҳимиз ва сизнинг илоҳингиз бирдир ва биз Унга бўйсунгувчимиз», денглар.\n(Оятда зулм қилмаган аҳли китоблар билан яхши, гўзал услубда мужодала қилишга амр этилмоқда. Аввало, зулм қилган аҳли китоблар ким эканини ажратиб олайлик. Аҳли китобларнинг зулм қилганлари хоҳ яҳудий, хоҳ насроний бўлсин, ўзларига келган илоҳий таълимотларни бузиб, Аллоҳга ширк келтирган, соф ақидани ўзгартирганлардир. Демак, улар билан яхши услубда мужодала қилишга ўрин йўқ, чунки улар золимлардир.)\n(47) Ана шундай қилиб, сенга ҳам китоб нозил қилдик. Бас, Биз китоб берган кимсалар унга иймон келтирурлар. Анавилардан ҳам унга иймон келтирадиганлари бор. Бизнинг оятларимизни фақат кофирларгина инкор этурлар.\n(Қуръон оятларини ким инкор этса, ким уларга иймон келтирмаса, ўша кофирдир. Хоҳ у аҳли китобдан бўлсин, хоҳ мушриклардан бўлсин, хоҳ бошқа тоифадан бўлсин. Баъзи бир устамон аҳли китоблар ҳозирда содда мусулмонларнинг бошини аввалги оят маъноси билан айлантирмоқдалар. Мана, Қуръонда сизлар билан бизни тенг дейилган, Илоҳимиз бир, фарқи йўқ, келинглар, Инжил ўқинглар, черковга киринглар, деб йўлдан урмоқдалар. Кейинги оят эса, айтилмай қолиб кетмоқда. Мусулмонлар Қуръондан узоқлашганда ана шундай мусибатлар келиб чиқади. Ислом келди, бошқа барча динлар ботил бўлди. Қуръон келди, бошқа барча китоблар насх бўлди. Ушбу ҳақиқатни ҳамма яхши билмоғи даркор.)\n(48) Ундан олдин ҳеч бир китобни тиловат қилмас эдинг ва қўлинг билан хат ёзмас эдинг. Агар шундай бўлганида, ботил аҳллари шубҳага тушган бўлур эдилар.\n(Бу ўқиш-ёзишни билади, бирор китобдан ўқигандир, бирор устоздан ёзиб олгандир, деб Қуръоннинг илоҳий китоб эканлиги ҳақида шубҳага тушган бўлар эдилар.)\n(49) Йўқ! У(Қуръон) илм берилганлар кўксидаги очиқ-ойдин оятлардир. Бизнинг оятларимизни фақат золимларгина инкор қилур.\n(50) Ва улар: «Унга Роббидан мўъжизалар нозил қилинса эди», дедилар. Сен: «Мўъжизалар ёлғиз Аллоҳнинг ҳузуридадир. Мен эса, фақат очиқ-ойдин огоҳлантиргувчиман, холос», дегин.\n(51) Уларга Бизнинг сенга ўзлари учун тиловат қилинаётган ушбу китобни нозил этганимиз кифоя қилмасми?! Албатта, бунда иймон келтирадиган қавмлар учун раҳмат ва эслатма бордир.\n(52) Сен: «Мен билан сизнинг орамизда гувоҳликка Аллоҳнинг Ўзи кифоядир. У осмонлару ердаги нарсани билур. Ботилга иймон келтириб, Аллоҳга куфр келтирганлар, ана ўшалар ўзлари зиён кўргувчилардир», деб айт.\n(53) Улар сендан азобни тезлаштиришни талаб қилурлар. Агар белгиланган ажал бўлмаганида, уларга, албатта, азоб келган бўлур эди. Албатта, уларга у тўсатдан, улар сезмаган ҳолда келур.\n(54) Улар сендан азобни тезлаштиришни талаб қилурлар. Ҳолбуки, жаҳаннам, ҳеч шубҳасиз, кофирларни ўраб тургувчидир.\n(55) У кунда азоб уларни устларидан ва оёқлари остидан ўраб олур ва У зот: «Қилиб юрган амалларингиз(жазоси)ни тотинг!» деб айтур.\n(56) Эй, иймон келтирган бандаларим, албатта, Менинг ерим кенгдир. Бас, Менгагина ибодат қилинглар.\n(Сиз Менинг бандамсиз, ер Менинг ерим. Кофирлар бирор жойда иймонингиз учун, дину диёнатингиз учун сизга тинчлик бермаётган бўлса, қийноқ-қистовга олаётган бўлса, Менинг ерим кенг, бошқа томонида яшаб, истиқомат қилишингиз мумкин.)\n(57) Ҳар бир жон ўлимни тотажакдир. Сўнгра Бизгагина қайтарилурсиз.\n(58) Иймон келтириб, яхши амалларни қилганларни жаннатдан остидан анҳорлар оқиб турган олиймақом жойларга жойлаштирурмиз. У ерда абадий қолурлар. Амал қилгувчиларнинг ажри қандай ҳам яхши!\n(59) Улар сабр қилган ва Роббиларигагина таваккул қиладиган зотлардир.\n(60) Ўз ризқини кўтара олмайдиган қанчадан-қанча жонзотлар бор. Уларга ҳам, сизларга ҳам Аллоҳ ризқ берадир. Ва У ўта эшитгувчи ва ўта билгувчи Зотдир.\n(Дарҳақиқат, ўйлаб кўрадиган бўлсак, кўпгина жонзотлар ризқга муҳтож бўлганида, уни тановвул қилишдан бошқа нарсани билмайди. Ризқ топиш учун ҳаракат ҳам қилмайди. Ризқни ўзи билан кўтариб ҳам юрмайди. Ўзига ризқ жамғармайди ҳам. Фақат ризқ керак бўлганида, уни тановвул қилади, холос. Аммо ризқ топилмасдан, бирортаси очқаб ўлиб ҳам қолмайди. Ризқини териб еб юраверади. Фақат инсонгина ризқ тўплашни одат қилган. Илоҳий таълимотлардан узоқ бўлган баъзи бир одамлар ҳаётни ризқ-рўз учун курашишдан иборат, деб ўйлайдилар. Улар ўзларича, ризқни ўзимиз топмоқдамиз, деб гумон қиладилар.)\n(61) Агар улардан: «Осмонлару ерни ким яратган ва қуёшнию ойни ўз измига қаратган ким?» деб сўрасанг: «Аллоҳ», дерлар. Бас, унда қаёққа бурилмоқдалар?!\n(62) Аллоҳ Ўз бандаларидан кимни хоҳласа, ризқини кенг қилиб қўядир ва хоҳлаганиникини тор қиладир. Албатта, Аллоҳ ҳар бир нарсани ўта билгувчи Зотдир.\n(63) Агар улардан: «Осмондан сув тушириб, у билан ўлган ерни тирилтирган ким?!» деб сўрасанг, албатта, улар: «Аллоҳ», дерлар. Сен: «Аллоҳга ҳамд бўлсин!» деб айт. Йўқ! Уларнинг кўплари ақл юритмаслар.\n(Мушрикларга тиллари билан ўзларига қарши далил айтдирган Аллоҳга ҳамдлар бўлсин.)\n(64) Бу дунё ҳаёти фақат ўйин-кулгидан иборатдир. Агар билсалар, охират диёри, ана ўша ҳақиқий ҳаётдир.\n(65) Улар қачон кемага минсалар, Аллоҳга, Унинг динига ихлос қилган ҳолларида дуо қилурлар. Нажот бериб, уларни қуруқликка чиқарса, баногоҳ ширк келтирурлар.\n(66) Улар Биз берган нарсага куфр келтираверсинлар ва ҳузур қилаверсинлар! Бас, тезда билурлар.\n(67) Биз уларга Ҳарамни омонлик жойи қилиб қўйганимизни билмабмидилар?! Ҳолбуки, уларнинг атрофида одамлар талон-тарожга учрамоқдалар. Улар ботилга иймон келтириб, Аллоҳнинг неъматига куфр келтирурларми?!\n(Макка аҳли Ҳарами Шарифнинг ҳурмати сабабидан омонликда яшар эдилар. Ҳеч ким уларга тегмас, ҳатто ёмон қарамас, балки Ҳарами Шарифнинг юзидан уларни ҳам улуғлар, эҳтиром қилар эдилар. Ҳарамнинг чегарасидан ташқаридагиларни эса, хоҳлаганлар ўлдирар, хоҳлаганлар олиб кетиб, қул қилар ёки молу дунёсини тортиб олар эди.)\n(68) Аллоҳга нисбатан ёлғон тўқиган ёки ўзига келган ҳақни ёлғонга чиқарган кимсадан ҳам золимроқ одам борми?! Кофирларга жаҳаннамда турар жой йўқмиди?!\n(69) Бизнинг (йўлимизда) жидду жаҳд қилганларни Ўз йўлларимизга ҳидоят этурмиз. Албатта, Аллоҳ чиройли амал қилгувчилар биландир.


01 апрел 2020, Тошкент вақти: 21:45\nБлогернинг ҳисоб-китобича, “Автотест” шу йўл орқали 2,5 баробар кам солиқ тўлашни режалаган.\n"Автотест"нинг расмий вакили блогернинг иддаоларини рад этди.\nМаълумотларга кўра, "Аvtotest-Report" ширкатига президент Мирзиёевнинг матбуот котиби Комил Алламжонов асос солган.\n"Аvtotest-Report" филиаллари қани?\nБлогер Мирзо Субҳонов\nСамарқандлик блогер, иқтисод йўналишида илмий изланишлар олиб бораётган Мирзо Субҳоновнинг Озодликка айтишича, у юридик шахслар автомобилларига мажбурий сертификат бериш бўйича монополистга айланган "Аvtotest-Report"нинг айрим шубҳали фаолиятини аниқлаган.\nБлогернинг аниқлашича, айни пайтда Самарқанд вилоятида "Юридик шахсларнинг ҳайдовчилик малакасини ҳар икки йилда қайта ошириш" курслари "Аvtotest-Report"нинг Самарқанд филиали томонидан эмас, балки “Автотест Самарқанд” томонидан амалга оширилмоқда. Блогерга кўра, бу икки ташкилот юридик жиҳатда мутлақо мустақил ташкилотлардир:\n- Шартнома нусхасини кўрганимда, у ерда "Аvtotest-Report" МЧЖ эмас, “Автотест Самарқанд” МЧЖ ёзилган экан. Вазирлар Маҳкамаси қарорини ўқиб чиққандан кейин кўрдимки, булар бир-бирига ўхшамайдиган иккита мустақил корхона бўлиб чиқди. Кейин буларнинг солиқ тўловчи идентификацион рақамлари ҳам икки хил экан. Биттаси Самарқандда очилган, биттаси Тошкентда очилган. Иккита корхонанинг ҳам ташкилий шакли МЧЖ, МЧЖ дегани – маъсулияти чекланган жамият, улар мустақил ҳисобланади. Бу дегани “Автотест Самарқанд” мустақил корхона ҳисобланади, унинг “Автотест Репорт”га тўғридан-тўғри алоқаси борлиги юридик жиҳатдан нотўғри. Булар юридик жиҳатдан умуман бош-қа-бошқа корхона ҳисобланади, уларни аралаштириш мумкин эмас. Битта корхонага тегишли бўлмаганидан кейин булар бировнинг лицензияси билан ишлашга ҳаққи йўқ. “Автотест Самарқанд”га Вазирлар Маҳкамаси томонидан лицензия берилмаган. Қонунда ёзилган: лицензия ҳар бир юридик шахсга индивидуал равишда берилади,- деди Мирзо Субҳонов.\nБлогернинг Озодликка тақдим қилган ҳужжатларида у тилга олган иккита корхонанинг солиқ тўловчи идентификацион рақами – СТИР икки хил экани қайд қилинган:\n"Аvtotest-Report" – СТИР: 302368520\n“Автотест Самарқанд”- СТИР: 305121289\n“Ушбу схема орқали солиқдан қочишмоқчи”\nИқтисодчи блогернинг ҳисоб-китобича, "Аvtotest-Report" вилоятларда ўз филиалларини очмасдан, ваколатини учинчи юридик шахсларга бериши орқали 2,5 баробар кам солиқ тўлашни режалаган:\n- “Автотест Самарқанд” МЧЖ ягона солиқ тўлайди, "Аvtotest-Report" МЧЖ эса, қўшилган қиймат солиғи тўлайди, бу 2,5 баробар кўп дегани,- дейди блогер йигит.\nСамарқандлик блогер Мирзо Субҳонов билан суҳбат\nСолиқ кодекси бўйича, ишчилар сони белгиланган меъёрлардан ошган корхоналар Ягона солиқ ўрнига, Қўшилган қиймат солиғи (НДС) тўлашлари белгилаб қўйилган.\nОзодлик мухбири 2017 йил 6 ноябрь куни №551850 реестр рақами билан қайддан ўтган “Автотест Самарқанд” МЧЖ вакили билан боғланиб, изоҳ сўради:\nОзодлик: “Автотест Самарқанд” МЧЖ, "Аvtotest-Report" МЧЖнинг филиалими ёки йўқ?\n“Автотест Самарқанд” вакили: Филиали.\nОзодлик: Ҳужжатларга қараганда, "Аvtotest-Report"нинг Самарқанддаги филиали эмас, алоҳида МЧЖ ку?\n“Автотест Самарқанд” вакили: Буни "Аvtotest-Report"дан сўрасангиз бўлмайдими?\nОзодлик: Бу ерда сизларнинг солиқ тўловчи идентификацион рақамларингиз алоҳида-алоҳида. Агар филиал бўлсангиз, нега алоҳида?\n“Автотест Самарқанд” вакили: Бунга мен жавоб бера олмайман. Айтаяпманку, Репорт ("Аvtotest-Report" таҳр)дан сўрасангиз.\n“Автотест Самарқанд” вакили билан суҳбат\n"Аvtotest-Report": Вилоятлардаги МЧЖларнинг барчаси филиалларимиз\n"Аvtotest-Report" ширкатининг Тошкентдаги бош офиси расмий вакилидан Озодлик олган маълумотга кўра, Қоракалпоғистон республикаси ва 12 та вилоятда филиаллар алоҳида МЧЖ сифатида очилган:\n- Вилоятдаги шахслар Тошкентга келиб ўқиш имконлари бўлмагани учун ҳамма вилоятлар марказларида очганмиз. Жумладан, Самарқанд вилоятида “Самарқанд Автотест” МЧЖ. Ҳамма вилоятда шу ном билан берилган. Термизда масалан, “Термиз Автотест” МЧЖ, “Фарғона Автотест” МЧЖ. Ҳамма жойда ўзининг ҳудудий директорлари бор. Бизлар филиалларимизни бекорга ташкил қилмаганмиз. Нега уларнинг қўлида ўқитиш лицензияси бўлмаслиги керак? У ерларда ўқитувчиларимиз фаолият олиб боришаяпти,- деди "Аvtotest-Report" ширкатининг Тошкентдаги бош офиси расмий вакили.\n"Аvtotest-Report" вакили билан суҳбат\nЎзбекистон парламенти депутатлари "Аvtotest-Report" МЧЖ монополиясига қарши чиқиб, юридик шахслар автомобиллари учун айнан ушбу фирмадан мажбурий сертификат олиши борасидаги ҳукумат қарорига қарши чиқди.\nФевраль ойи бошида депутатлар ушбу қарорни қайта кўриб чиқиш бўйича Вазирлар Маҳкамасига сўров жўнатишди. Ҳозирча ушбу сўров натижаси Озодликка маълум эмас.\nҚарорга кўра, жорий йил 1 июлдан бошлаб ушбу сертификатга эга бўлмаган юридик фирмаларнинг ҳайдовчилари маъмурий жавобгарликка тортилиши ёки лицензияси бекор қилиниши белгиланган.\n"Аvtotest-Report" фирмаси асосчиси Ўзбекистон президентининг айни пайтдаги матбуот котиби Комил Алламжонов экани айтилади. Маълумотларга кўра, ҳозирда "Аvtotest-Report" бош директори О. Э. Тигай исмли шахсдир.\nЖумладан, Anhor.uz нашрининг “Avtotest: Бизнес холос, бошқа гап йўқ?”(“Avtotest. Только бизнес, ничего личного?”) мақоласида“Ўзбекистонда бозор муносабатлари иштирокчилари учун нотенг шароит яратилгани, “Avtotest Report” мавжуд тартибларни айланиб ўтиш йўли билан рақобатда устунликка эришгани” танқид қилинган.\nDia.uz эса “Абдуллажон” фильмидаги машҳур иборани “Аvtotest-Report"га нисбатан қўллаб, ҳозирда ушбу фирмага кенг имконият берилганинига шаъма қилиб, “Аvtotest-Reportнинг "кетмони учган”ни ҳақида ёзди.\nP.S. Блогер Мирзо Субҳоновнинг “Аvtotest-Report” фаолиятига оид “Автотест фириблари фош бўлди” сарлавҳали мақоласини 10 февралда эълон қилган dia.uz нашри ўша куниёқ мақолани сайтидан олиб ташлади.


Ўзбекистонда Варшава менежмент университети филиали ташкил этилди - xabar.uz\nЎзбекистонда Варшава менежмент университети филиали ташкил...\nЎзбекистонда Варшава менежмент университети филиали ташкил этилди\n14.04.2021 16:07 0 1208\nФилиалда ўқитиш «Collegium Humanum» Варшава менежмент университети (Польша Республикаси) (Муассис) томонидан тасдиқланадиган ўқув режалари ва фан дастурларига мувофиқ кундузги таълим шаклида, инглиз, рус ва ўзбек тилларида тўлов-контракт асосида амалга оширилади.\n● «Молия ва бухгалтерия ҳисоби»;\n● «Транспорт ва логистикада менежмент»;\n● «Халқаро бизнес ва маркетинг»;\n● «Туризм, меҳмонхона иши ва умумий овқатланишда менежмент ва маркетинг»;\n● «Кичик ва ўрта бизнесни бошқариш»;\n● «Ахборот-коммуникация технологиялари».\nФилиалда таълим 2021-2022 ўқув йилидан бошланиб, тўлов-контракт маблағлари миқдори Муассис томонидан белгиланади.